Bukedde Online - Emmaali etabudde bannamwandu ba Hajji Katende e Ntinda\nEmmaali etabudde bannamwandu ba Hajji Katende e Ntinda\nMUKYALA muto gwe baagobye mu nju olw’okulemererwa okusasula ssente z’obupangisa e Mpereerwe, atisse ebintu by’omu nju byonna n’abitwala mu wooteeri eddukanyizibwa mukyala mukulu n’ategeeza nti tayinza kuzunga na nsi nga bbaabwe omugenzi Hajji Abdu Wahabu Katende yaleka abakoledde entegeka.\nKatende (wakati) nga bawanyisiganya ebigambo ne Nantongo. Wansi ye Nakooza.\nZaitun Nantongo ye yali mukyala muto wa Hajji Katende eyali ow’e Ntinda, nga yali yamupangisiza ennyumba mu Nakiyanja zooni e Mpereerwe.\nYagambye nti ekiseera kye yamala ne Hajji Katende eky’emyaka 17 yasanga muggya we ono yanoba dda mu ddya, kyokka mu kiseera kino yakomezebwawo batabani be mu lukujjukujju era nga yaddukanya wooteeri bba gye yaleka azimbye, ekintu ky’atayinza kukkiriza.\nOmugenzi Hajj Katende\nNantongo yagambye nti, ye yalina ebiwandiiko by’emmaali ya bba byonna okutuuka bba bwe yafa ekibwatukira mu 2015.\nKyokka oluvannyuma lw’okuziika, ab’Ekika baatuuza olukiiko ne bamusaba alondeyo abaana ba bba babiri b’anaasobola okukwatagana nabo mu kuddukanya eby’obugagga bya bba. Yagambye nti mu kisa ekingi, yasalawo okukomyawo omukwano gw’abaana ba Hajji abakulu okwali Isaac Katende ne Faridah Katende ne bakkiriziganya nti be bagenda okuddukanya wooteeri eyitibwa Ntinda Forest Hotel okuliraana ekitebe kya UNEB.\nAbaana bano baasalawo okukomyawo nnyabwe eyali yanoba edda nga yafumbirwa ne bamuleeta baddukanye wooteeri. Baasalawo n’okukyusa erinnya lya wooteeri ne bagituuma Ntinda Close Motel mu ngeri y’okugyeddiza.\n“Hajji ebbanga lyonna lye tumaze naye abadde tandabyangako ku nnaku era ng’abaana be abafaako naye laba abaana bwe batuuka n’okugobwa ku masomero nga kino kyali tekibanga wo bukyanga mbeera mu bufumbo ne baze,” Nantongo bwe yategeezeza.\nNantongo yagambye nti abadde apangisa ku nnyumba za Hajji Lwere era we baamugobedde nga bamubanja obukadde bubiri ez’obupangisa ng’abaana be yakwasa wooteeri babadde tebakyamuwa ssente.\nISAAC KATENDE AWANYISIGANYA EBIGAMBO ne NNYINA OMUTO\nOlutalo lw’okuyingiza ebintu bya nnamwandu mu wooteeri lwanyinnnyitidde Katende n’atuuka n’okulangira nnyina obubbi n’agattako nti okugiyingiramu ajja kumala kulinda, ng’amaze okufa.\nKyokka ne Nantongo yalangidde Katende nga kitaawe bwe yali amuzaalukuse era nga ye yamwegayirirako n’amuddiramu.\nNantongo wadde yazze n’emmotoka y’ebintu, tebaamuganyizza kuyingira era ebintu bye byasuze wabweru okutuukira ddala ku Lwokuna ku makya, kyokka obwedda awera nga bw’ajja okuyingira mu buli mbeera.\nMukyala mukulu Sarah Nakooza\nMUKYALA MUKULU ALAYIDDE OBUTAKKIRIZA MUGGYA WE KUYINGIRA WOOTEERI\nSarah Nakooza mukyala mukulu bwe yategedde nti muggya we aleese ebintu, yagaanye okuggulawo geeti n’ategeeza nti mukyala muto asussizza okumuyingirira.\nYagambye nti, yafumba ewa Hajji Katende emyaka 20, nga mu kiseera kino ssente eziva mu wooteeri zirabirira abaana ba Haji abawera 12, ate nga mukyala muto alowooza nti b’azaala bokka be baana.\n“Oyo omukyala by’ayogerako ebyokufumba ebbanga ery’emyaka 17 bya kwerimba kuba nafumba emyaka 20 kuba baze yampasa nnina emyaka 17 era bagagga banne okuli, Drake Lubega, Kirumira n’abalala bonna bamanyi,” Nakooza bwe yategeezezza.\nYagasseeko nti, Nantongo by’awoza nti ye mutongole olw’okuba gwe baawoowa bya kwerimba kuba naye wadde teyali Musiraamu, bba yasobola okumugatta mu bufumbo bwa diisi.\nLeero mu bifaananyi\nOmuyindi ayagala bamwongeze ku capati\nEndwadde z'ekikaba 6 ne bw'oyinza okuzeewala\nDdagala ki eriggyamu olubuto?\nOmuwala annemye okutegeera


Bukedde Online - Omusomesa wa Vision Group asinga alangirirwa leero\nOmusomesa wa Vision Group asinga alangirirwa leero\nOmukazi asse omwana we mu bukambwe\nBakutte omulala ku by’okutta ow’e Najjeera...\nMinisita J C Muyingo (ku ddyo) ng'asiima omu ku basomesa abaasinga omwaka oguwedde.\nKKAMPUNI ya Vision Group efulumya ne Bukedde egenda kusiima abasomesa abakoze obulungi era abasinze okubeera abayiiya mu byenjigiriza.\nBino byanjuddwa akulira kkampuni eno Robert Kabushenga n'ategeeza nti empaka z'abasomesa abakoze obulungi zibadde zikolebwa mu lupapula lwa New Vision era basunsudde abasomesa abakoze obulungi nga babadde bayiiya era nga bamaze emyezi egiwerako nga bawandiika ku byafaayo byabwe.\nEmpaka zino zibadde ziwagirwa Gavumenti ya Ireland, ne kkampuni ya Simba Travel ng'entikko y’omukolo guno ya leero kwe bagenda okulangirira abasomesa abaawangudde ku kitebe kya Vision Group e Lugogo nga abawanguzi bagenda kutwalibwa ne mu Ireland.\nBagenda kukyalira amasomero mu ggwanga lino bayigeyo engeri abasomesa gye batambuzaamu ebyenjigiriza, engeri gye bakwatamu abayizi, embeera y'ebyenjigiriza mu ggwanga lino n'engeri gye batumbudde ebyenjigiriza. Minisita omubeezi ow'ebyenjigiriza ebya pulayimale Rose Mary Senninde y'agenda okubeera omugenyi omukulu ku mukolo guno.


Bukedde Online - Bajeti ya Buganda eya 2018/19 ya buwumbi 96\nDr. Ahmed Ssengendo alondeddwa ku bumyuka omuwandiisi w'enkakkalira...\nKasasa ebbanja lw'eddwaaliro limuggye ku kitanda ayimbire Mbidde...\nMuseveni asuubizza okuyamba abasuubuzi abaakosebwa omuggalo\nAbawagizi ba Bobi Wine abanoonye ku bigere e Nakasongola\nBajeti ya Buganda eya 2018/19 ya buwumbi 96\nKatikkiro asoomoozezza abayivu mu ggwanga\nNnabagereka akubirizza abazadde okuteekate...\nBUGANDA eyisizza embalirira ya buwumbi 96, ey’omwaka gw’ebyensimbi 2018/2019 ng’eno etadde essira ku kusereka enju Muzibu Azaala Mpanga mu masiro e Kasubi.\nMinisita w’e Mmengo Wagwa Nsibirwa.\nEmbalirira era etadde essira mu kwongera amaanyi mu ndabirira y’emirimu gya Kabaka, enteekateeka ya ‘Mmwaanyi Terimba’ n’obulimi bw’emmere.\nOmuwanika wa Buganda, Robert Waggwa Nsibirwa ye yagyanjudde mu lutuula olw’omusanvu olw’Olukiiko lwa Buganda olwa 25 olwatudde e Bulange - Mmengo eggulo n’ategeeza nti Obwakabaka bwakussaawo kkampuni ya yinsuwa, nga bajja kussaawo ne bboodi egenda okutunda emmwaanyi n’okufuula embuga z’amasaza n’amagombolola ebifo eby’okwekulaakulanya.\n“Mu mbalirira eno, okuddukanya emirimu gy’Enkuluze kuteereddwaako 8,571,729,000/-, Muzibu Azaala Mpanga e Kasubi 1,200,000,000/- ate okuddaabiriza Twekobe 450,000,000/- Emikolo n’Enkiiko z’Obwakabaka 902,088,000/- , eby’empuliziganya 12,477,263,209/-, okuddaabiriza amasiro amalala n’ebifo eby’ennono kuteereddwaako omugatte gwa 666,000,000/-,” Nsibirwa bwe yategeezezza ng’asoma embalirira mu lukiiko olwakubiriziddwa sipiika Nelson Kawalya.\nOkutumbula olulimi Oluganda kuweereddwa 23,200,000/- ate okuluhhamya obukulembeze mu bika 261,700,000/-.\nEbinaakolebwa mu kuggusa enkola ya Federo 1,872,411,100/-, okulabirira ettaka 8,500,000,000/- ate okuddaabiriza n’okuddukanya ebizimbe by’Obwakabaka 3,803,418,659/- Nsibirwa yategeezezza nti Obwakabaka bwakweyongera mu nteekateeka z’okusiga ensimbi n’okwekulaakulanya nga bakolaebintu eby’enjawulo okuli okukola ekisenge ky’amawulire (Press Room), 150,000,000/-, okutandika ekittavvu kya Buganda (Mengo Finance Company) 1,000,000/-, okutandika Weerinde (Buganda Insurance Company) 5,000,000,000/-, okuzimba ekisaawe ky’omupiira e Njeru 2,000,000,000/- n’ebintu ebirala ng’okusiga ensimbi biweereddwa 20,195,487,909/-.\nMu kutumbula eby’obulambuzi, Mmengo eteeseteese okukola pulaani ey’okukulaakulanya ennyanja ya Kabaka 100,000,000/-, okulabirira n’okuteekateeka ebyobulambuzi, pulaani y’ekyalo eky’ebyobuwangwa e Katabi - Busiro, okumaliriza ebibumbe, okuteeka amaanyi mu mwoleso gwa Buganda, empaka z’obwannalulungi n’ebirala nga byonna awamu biwereddwa 1,154,234,400/-.\nEby’enjigiriza biweereddwa 16,812,636,567/-, ebyobulamu 3,725,637,884/- omuli okuddukanya eddwaaliro ly’e Nsangi n’okugula ambyulensi ey’oku mazzi n’ensiisira by’ebyobulamu, abavubuka 1,305,039,000/-, Bulungibwansi n’ekikula ky’abantu 283,055,000/- n’okukola ku nsonga z’abantu ba Buganda ebweru wa Buganda ne Uganda 31,600,000/- ng’essira ligenda kuteekebwa ku kulambula abantu abali mu Ankole, okutereeza obukulembeze bw’e Mbale, Busoga ne Busia.\nEnsimbi zino zisuubirwa okuva mu bintu eby’enjawulo okuli 4,500,000,000/- bazisuubira okuva ku buwumbi 172, Mmengo z’ebanja Gavumenti eya wakati ng’omwaka oguwedde yali esuubira okugisasulako obuwumbi bubiri wabula n’etezibawa.\nEbirala ebisuubirwa okuvaamu ssente y’envujjo, busuulu n’ekkanzu ku ttaka, obusuulu okuva mu bizimbe, ebyemizannyo, Bannamikago, ettoffaali, eky’oku nywa ky’Engule nga wano Nsibirwa yasabye Gavumenti esasuze kkampuni ezikola ebintu nga biva wano omusolo gwa kyenkanyi, eby’obulambuzi n’ebirala.\nKatikkiro Charles Peter Mayiga yasinzidde mu Lukiiko luno n’asaba Gavumenti okuggyawo omusolo oguyitiridde ku ‘Mobile Money’ ogusasuza abantu ku nsimbi z’ezimu eziwaanyisiganyiza emikono, emirundi esatu era kino olukiiko ne lukiyisa ng’ekiteeso. “Bingi ebituukiddwaako omwaka oguwedde nga biraga nti waliwo okugenda mu maaso.\nMu kiseera kino eky’ebijaguzo eby’emyaka 25 nga Kabaka Mutebi II ali ku Nnamulondo ya Buganda, nsaba abantu ba Buganda mwenna mulage amaanyi nga mwenyigira mu bikujjuko ate n’okujja mu bungi mu Lubiri.\nTofiri Malokweza (92): Ayogedde ekyama kye ekimusobozesezza okuwangaala\nMmengo eyanjudde bajeti ya buwumbi 73: Obuwumbi 17 zaakuva mu ttaka lya Kabaka\nMmengo etandise kaweefube w'okufuna amazzi amayonjo\nEbyobulimi byongeddwa ssente\nDr. Ahmed Ssengendo alonded...\nOlukungaana olw'ekibiina ekitwala amawanga g'Abasiraamu mu nsi yonna (OIC) olw'omulundi ogwa 47 lutudde mu kibuga...\nKasasa ebbanja lw'eddwaalir...\nOmuyimbi Disan Kasasa adduse ku kitanda ayimbire Mukasa awone ebbanja ly'eddwaaliro. Omuyimbi ono era omuzannyi...\nMuseveni asuubizza okuyamba...\nPULEZIDENTI Museveni asuubizza okussa mu bajeti y'eggwanga ssente ez'okudduukirira abasuubuzi ne bannannyini bizinensi...\nAbawagizi ba Bobi Wine aban...\nBobi Wine n'abawagizi batabuse ne poliisi oluvannyuma kw'okubawa ekifo ekyewala okukubiramu kampeyini olubigaanye...\nAbavubuka babaleetedde akuu...\nABASAWO okuva mu ddwaaliro ly'e Kisugu n'abakungu mu kitongole kya Amerika ekya PEPFAR ne gavumenti batongozza...


Bukedde Online - Ssekandi asiimye essomero lya Kkingo e Lwengo\nEttaka ly’enkambi y’amagye lirakidde abanene...\nOMUMYUKA wa Pulezidenti, Edward Kiwanuka Ssekandi ayozaayozezza abayizi b’essomero lya Kkingo Parents P.s abasobodde okuteeka Uganda ku maapu y’ensi yonna bwe baakola obulungi ebigezo by’ekibiina ky’omusanvu omwaka oguwedde ne bakwata ekifo eky’okutaano n’okubeera nnamba emu mu ssomo lya SST.\nOmumyuka wa Pulezidenti, Kiwanuka Ssekandi ng'ali ku mukolo. Ku kkono ye dayirekita wa Kingo Parents\nSsekandi ku mukolo kwe yakwasirizza abayizi satifikeeti zaabwe n’okutikira abayizi 28 abaavudde mu kibiina ekya Nursery.\nSsekandi obuwanguzi buno abujuliza abazadde n’abasomesa abakoze omulimu amatendo okusomesa abayizi n’akuutira abazadde okwongera obungi bw’abaana mu ssomero lino erigenze mu byafaayo mu Lwengo ne Uganda okutwaliza awamu.\n“Abazadde temulowooza nti abaana bammwe bwe mbakwasizza ebbaluwa zino nti n’okusoma kuweddeyo, muweerere abaana basobole okufuuka nga nze enkya,” Ssekandi bwe yategeezezza Mu ngeri y’emu, essomero lino lyakuziza amazaalibwa ga Ssekandi ne bamusalira keeki ey’okumuyozaayoza.\nAvunaanyizibwa ku byenjigiriza mu Lwengo, Robert Tuwanje yasinzidde ku mukolo guno ne yeebaza Gavumenti eyazimbidde Bannalwengo amasomero mwenda ng’eyita mu Bbanka y’ensi yonna eya World Bank.\nDayirekita w’essomero lino, Robert Asiimwe yeebazizza Gavumeni okubatwala kye kimu n’amasomero gaayo ne yeeyama okwongeramu amaanyi mu by’ensoma by’abayizi.\nYasiimye ekitongole ekikuuma ddembe ekisobodde okulawunanga mu ssomero lino abayizi ne basoma nga tebalina kibateteganya.\nAbasomesa ba SST bakwasiddwa pikipiki ng’akasiimo.


Bukedde Online - Drake azze n'amateeka agatiisizza abasuubuzi\nKatuntu yeegaanyi eby'okulya enguzi\nDrake azze n’amateeka agatiisizza abasuubuzi\nAbasuubuzi abakolera ku kizimbe kya Qualicel mu lukiiko.\nABASUUBUZI abakolera ku kizimbe ky'omugagga Drake Lubega (ekya Qualicel Bus Terminal) bavudde mu mbeera ne batiisatiisa okuggala amaduuka gaabwe n'okuyimiriza enteekateeka z'okumusasula ssente z'obupangisa okutuusa ng'asazizzaamu ebiragiro by'okubasasuza ssente z'emyezi egyayita gye baali baasasula obukulembeze bw'ekiwayi kya Muhangi.\nAbasuubuzi okutuuka ku kino kiddiride ebiragiro ebikakali ebyabaweeredwa obukulembeze bwa Drake Lubega omwabadde:\nEky'okubasasuza ssente z'obupangisa za myezi etaano (okuva mu November w'omwaka oguwedde -2018) omugenzi Charles Muhangi lwe yawamba ekizimbe kino okutuusa mu March w'omwaka guno (2019).\nOkubasasuza ssente zino obutasukka ku Mmande nga March 5, 2019 okusobozesa obukulembeze bw'ekizimbe kino okuddukanya emirimu gyakyo obulungi.\nEmbeera eno y'etabudde abasuubuzi ne bakkaanya obutaddamu kukombya ku Drake Lubega nnusu ya bupangisa yonna n'okutiisatiisa okuggala amadduuka gaabwe nga March 6, 2019 okutuusa nga Lubega asazizzaamu ebiragiro bye.\nAbasuubuzi bano abaakulembeddwaamu Justine Nabakka, Mahad Kakooza, Justine Namatovu ne Lydia Kunihira baayisizza ekiteeso ky'okuggalawo amaduuka gaabwe okutuusa ng'ebitongole bya gavumenti okuli Palamenti, kkooti ne Pulezidenti Museveni nga bavuddeyo ne babayamba.\nBino byabadde mu nsisinkano abakulembeze b'ekibiina kya KAAFO abaakulembedwa Ibrahim Mboowa ne Sulaiman Mpagi gye baabaddemu n'abasuubuzi bano ku kizimbe kya Mukwano Arcade ku Lwokutaano akawungeezi.\nDRAKE LUBEGA ABAANUKUDDE Abasuubuzi balina okusasula ssente ze bamaze ebbanga lya myezi 5 nga tebasasula kubanga ekizimbe kibanjibwa obukadde obusoba mu 400 ez'amasannyalaze ge bakozesezza okuva mu November.\nYabasabye okuzisasula mu bwangu n'akozesa n'enjogera egamba nti: "Omuntu tayinza kutandika kugenda mu bbanka gy'atalina akawunti n'asabayo ssente era nti bw'agikozesa ensobi ne bazimuwa bbanka yennyini y'evunaanyizibwa okusisasula." Yabawadde amagezi bazisasule oba okulinda ekiddako\n'Twagala kiragiro kya kkooti'


Bukedde Online - Ettemu lizzeemu okusattiza ab'e Luweero: Abantu 10 battiddwa mu wiiki 2\nEttemu lizzeemu okusattiza ab'e Luweero: Abantu 10 battiddwa mu wiiki 2\nMinisita Nantaba asabye Pulezidenti Museveni ku by'ettaka\nAbabaka, abasuubuzi n'abalimi banenyezza G...\nPOLIISI enoonyereza ku ttemu, obubbi bw’ente, okumenya amayumba, okukuba aba bodaboda obutayimbwa ne babanyagako pikipiki ssaako okukwata abakazi ebicaase mu disitulikiti okuli; Luweero, Nakaseke ne Nakasongola.\nAbantu abasukka mu 10 batemuddwa omwezi guno mu kitundu kino, ekireetedde poliisi n’abatuuze okubeera ku bunkenke naddala mu disitulikiti y’e Nakaseke.\nMu ttemu erizze likolebwa mulimu; omuvubuka eyalumbye muganzi we gye yanobera e Wobulenzi n’amusanjaga ebiso ng’amulanga kugaana kumuddira. Grace Bukenya, 30, yasse Hope Ninsiima gw’alinamu abaana babiri. Abadde akolera mu saluuni ya Firidaus e Wobulenzi nga muganzi we yamulumbye mu muzigo gye yanobera n’amusanjaga ebiso mu bulago kyokka poliisi yamuyizze n’emukwata era n’akkiriza nti yakikozesezza busungu.\nGye buvuddeko, nnannyini dduuka ly’essimu e Wobulenzi, John Bikwalira yatemulwa ne bamunyagako ensimbi n’emmotoka ye.\nMu ngeri y’emu, poliisi yalwanaganye n’aba bodaboda e Kalule mu ggombolola y’e Nyimbwa ng’egezaako okutaasa agambibwa okutta owa bodaboda, Moses Wasswa, ng’omulambo gwe gwasangiddwa ku kyalo Nkondo. Amasasi n’omukka ogubalagala byasaanikidde Kalule nga poliisi etaasa omubbi ku ba bodaboda, eyafudde ng’atwalibwa mu ddwaaliro ly’amagye e Bombo.\nMu Nakasongola ku kyalo Kyannaka mu ggombolola y’e Kakooge, abazigu abaasoose okutta omulaalo w’awaka baayingiridde nnamukadde Roda Kenkwanzi ne bamusiba emiguwa nga bwe bamusaba ensimbi ne basobya ku bawala be era omu eyategeerekeseeko erya Saamanya yafiiridde Mulago.\nJuliet Namugenyi, eyasimattuse abazigu abaateekedde enju ye omuliro ne bookeramu abaana be bana ne bafa. Ku ddyo, Hope Ninsiima eyatemuddwa muganzi we e Wobulenzi.\nAbantu 10 battiddwa mu wiiki 2\nEbbiina ly’abatuuze abaabadde babagalidde emiggo, amajambiya n’amafumu baakoze ekikwekweto ne bayoola abantu 14 abagambibwa okwetaba mu kikolwa kino kyokka poliisi yabatadde!\nE Nakaseke, abantu abawerako battiddwa nga mulimu James Semugga ku kyalo Butiikwa e Kiwoko abatemu bwe baakubye oguyinja ku luggi lw’enju ye ne bamukuba akatayimbwa. Poliisi yakutte omutuuze bwe babadde bakaayanira ekibanja abayambe okubuuliriza.\nMungeri y’emu, omutemu yayokezza enju ku kyalo Kyaluweesimu ggombolola y’e Wakyato n’attiramu abaana bana ate nnyaabwe Harriet Namugera n’abalala basatu ne bafumitibwa ebiso nga kati bajjanjabirwa mu ddwaaliro e Kiwoko. Poliisi yakutte eyali bba w’omukazi ono.\nOwa bodaboda Sam Kakooza, 26, ku kyalo Kagango mu ggombolola y’e Kikamulo yatemuddwa ne bamubbako pikipiki ye nnamba UDR 797H.\nOwa bodaboda omulala, Alex Kaniini, 20, abadde avugira e Ngoma yatemuddwa ku kyalo Nabisojo n’abbibwako pikipiki ye nnamba UEA 221H.\nOmuvubuka ku kyalo Mabaale e Kiwoko yatemudde muganzi we ng’amuteebereza okwagala omusajja omulala sso nga waliwo ne nnamukadde eyakubiddwa akakumbi akaamusse e Kapeke. Obubbi bw’ente n’embuzi, okukwata abakazi, okumenya ennyumba n’ebivve ebirala bicaase era poliisi bw’etebaako ky’ekolawo, embeera yaakwongera kusajjuka.\nKigozi, omwogezi wa Poliisi mu bitundu bya Savanah.\nOmwogezi wa poliisi mu kitundu kya Savanah, ekitwala disitulikiti zino, Lameka Kigozi n’omuduumizi wa poliisi mu kitundu kye kimu, Musa Nabende, bagamba nti ettemu liri mu ggwanga wonna kyokka nti poliisi efubye okulirwanyisa naddala ng’abantu bakolaganye nayo.\nEttemu balisiba ku ddogo, nkaayana za ttaka ate nti ery’e Nakaseke livudde ku bantu abeeyiwa mu kitundu kino okukola mu ffaamu omuli okwokya amanda, okulunda ente, okugula ente, okusaawa n’emirimu emirala.\n“Tukizudde nti abasinga okwenyigira mu bikolwa bino babeera banywi ba njaga n’abaaliko abamenyi b’amateeka ne baddukira eno ne babeera mu kukuba matatu n’omwenge. Ssente olubaggwaako nga beenyigira mu kumenya mateeka,” Kigozi bwe yagambye.\nPoliisi egamba ng’eri wamu n’abakulembeze baagaanyi abantu abajja okukola mu ffaamu nga tebalina bbaluwa zibanjula ate n’abatuuze mu bitundu bya Nakaseke eby’enjawulo beekozeemu obubinja obulawuna ekiro okukuuma obutebenkevu ku byalo.\n‘Aba LC bakolaga na n’aba zzi b’emisango ’\nAbatuuze balumiriza nti bannannyini ffaamu ba maanyi mu ggwanga ng’abantu be bayiwa mu kitundu naddala e Nakaseke babeera bazibu nga tebagambwako era nti bwe bazza emisango ne badduka tolina gy’oyinza kubanoonyeza. Kuno bw’ogattako LC ezitakola, emberenge n’egaga nga kigambibwa ntu waliwo n’abeekobaana n’ababbi ssaako okutunda ettaka ly’abantu, kwe kusaba poliisi ebayambe.\nEttemu lizzeemu okusattiza ab’e Luweero: Abantu 10 battiddwa mu wiiki 2\nVilla egule Abazannyi ab'omuzinzi


Ekitongole kya NBS ky'anukudde ku by'okukwatibwa kwa bannamawulire - Watchdog Uganda\nEkitongole kya NBS ky’anukudde ku by’okukwatibwa kwa bannamawulire\nEKITONGOLE ky’amawulire ekya NBS munnamawulire Solomon Serwanja gy’akolera kyanukudde ku mbeera y’okukwata Mukyalawe ne bannamawulire ba BBC abalala, abakwatiddwa mu kiro eky’akesezza olw’okuna.\nBano kwabaddeko Kassim Muhammad, Rashid Kaweesa, Godfrey Badebye ne ddereva waabwe amanyiddwanga Shafiq.\nPoliisi egamba nti bano okukwatibwa kyaddiridde okufuna okumanyisibwa nga bwe waliwo abantu abaabadde betegese okubba eddagala lya Gavumenti, balitunde, nti era okunonyereza kwabwe kabasudde ku maka ga Solomon Serwanja okusinziira ku mwogezi wa Oliisi mu Kampala ne miriraano, Patrick Onyango.\nAbakulira ekitongole kya NBS Serwanja gyakolera kivuddeyo ne kitangaaza ku mbeera eno, nga bagamba nti sabbiiti bbiri emabega bakola omukago n’ekitongole ky’amawulire ekya BBC okusobola okukolaganira awamu basobole okulwanyisa enkola y’okubba eddagala mu malwaliro ga Gavumenti, oluvanyuma lw’okukizuula nti abakungu bangi mu kitongole kye ddagala baali beefunyiridde okulinyaga ne balitunda.\nEra bannamawulire okukwatibwa baabadde bali ku lunaku olusembayo okumaliriza okunonyereza kwabwe ku nsonga eno nga ekyabadde kisigalidde kwe kuteeka bye baafunye ku mpewo ensi ebilabe mu kiseera ekyo we babakwatidde.\nBategezezza nti bakola ekisoboka kyonna okulaba nga banunula bannamawulire baabwe saako naaba BBC.


Bukedde Online - Akkirizza okwekobaana ne buwala be ne batta eyali bba, Paasita Tinka omulambo ne bagusuula ku ttale!\nLwaki abavubuka balekawo abawala be baludd...\nPOLIISI y’e Hoima eyogezza Scovia Babirye 45, n’akkiriza okutta bba ‘Jonathan Tinka’ eyali akulira obusumba bw’abalokole mu buvanjuba. Tinka eyalina abakyala abasukka mu omu, yattibwa April 12, 2018 mu maka agali e Hoima.\nOmwogezi wa polisi ya Albert, ASP Allan Julius Hakiza yagambye nti Kirabo akkirizza nti ye yatta bba nabawa n’ensonga lwaki yakikola. Hakiza yategeezezza nti okuva Tinka lwe yattibwa polisi yakwata Kirabo olw’oluvuvvuumo olwali luyitihhana mu batuuze.\nBaakwatibwa ne bawala be Hellen Kengiri ne Sharon Katushabe. Ku poliisi yeegaana okutta bba, kyokka yamaze n’ayogera ekituufu ekyaliwo. Nga mukyala mukulu, yategeezezza nti asaba asonyiyibwe kubanga lyali bbuba eryamukozesa ebyo ng’akemebwa sitaani.\nYategeezezza nti bba yali amunyiizizza bwe yatunda ekimu ku bibanja bye balina Hoima, n’agenda agula ekirala e Nakasongola mu nkukutu. Nti kino kyamuleetera okulowooza nti yali aligulidde mukazi mulala n’asalawo okumusanyaawo olw’obusungu.\nASP Hakiza agambye nti kati obujulizi poliisi bwe yafunye ku Kirabo ne bawala be; Kengiri ne Katushabe bulaga nti bakkirizza omusango gw’obutemu.\nEnsonda ez’enjawulo omuli n’abeekika bazze balumiriza Kirabo okutta bba nga kyeyoleka ne ku mugenzi nga tannafa okubategezaako ku bweraliikirivu bwe y’alina eri Kirabo.\nAbantu bataano poliisi be yakutte ku ttemu fayiro y’omusango gwabwe eri CRB 630/2018 nga guli mu kkooti y’e Hoima.\nAbavunaanibwa kuliko Scovia Kirabo, Kenneth Kamulamwiri ne Fred Tumusiime (abalaalo), Hellen Kengiri ne Sharon Katushabe(abaana b’omugenzi). Poliisi yakutte ne Phiona Kirabo (39) ne Ammon Akainjuka okwongera okubayamba okunoonyereza.\nBAWALA BA KIRABO BAMULUMIRIZZA OKUTTA KITAABWE\nBawala b’omugenzi Tinka abazaalibwa Scovia Kirabo Juliet Nakato (13), John Kakulu Wasswa (13) ne Babra Tushemerweirwe (8) bagamba nti nga April 11, 2108, nnyaabwe yagamba omulaalo Kamuramwiri akubire kitaabwe essimu amuyite aleete eddagala erifuuyira ente n’okuzinaaza kyokka Tinka n’agaana nti yali Kampala yali asobola kutuuka nkeera ku Lwokuna.\nBagamba nti nnyabwe yatuuza olukiiko n’abalaalo emmanju w’ennyumba nga mulimu Katushabe ne Kengiri kyokka ne badda mu ddirisa ly’ennyumba mu kisenge ne bawuliriza buli kye boogera ku kutuusa obulabe ku kitaabwe.\nAbaana baagasseeko nti, mu kuteesa kwabwe, abalaalo balabika ng’abaali batidde naye maama waabwe n’abakkirizisa.\nMaama yabategeeza nga bwe yali ayagala batuge mutuge kyokka abalaalo ne bamuwakanya nti abantu baali bajja kubawulira olwo ne bakkaanya kumutwala mu nsiko bateme muteme na jjambiya.


Bukedde Online - Poliisi esazeewo okutabaganya Bugingo ne mukyala we\nPoliisi esazeewo okutabaganya Bugingo ne mukyala we\nIryn Namubiru, Nvannungi, omubaka Cissy Namujju...\nBiibino ebigambo bya Kitatta ebiraga amaanyi...\nPOLIISI etandise kaweefube okutabaganya Paasita Aloysius Bugingo ne mukyala we Teddy Naluswa Bugingo baddihhane.\nBugingo ne Teddy Naluswa poliisi egenda kubatabaganya.\nKu Lwokubiri poliisi yatuuzizza Naluswa mu ofiisi y’akulira ensonga z’amaka n’abaana mu Kampala South ku poliisi e Katwe era akafubo kaakabaddemu atwala ofiisi eno SP Emaru, Naluswa, Vincent Okurut akulira okunoonyereza ku buzzi bw’emisango mu Kampala South, Diana Nabukeera akulira ebya’amaka n’abaana ku poliisi e Katwe n’abalala.\nAkafubo kaamaze essaawa ezisoba mu nnya nga Naluswa annyonnyola by’azze ayitamu okuva lwe yafumbirwa Bugingo n’okusingira ddala ebibaddewo mu myaka esatu Bugingo gy’amaze nga tali waka.\nNaluswa yannyonnyodde nti, atulugunyiziddwa mu bwongo olw’enneeyisa ya bba ate n’atakoma okwo, waliwo ebibinja by’abantu musanvu n’ekirala kya bantu munaana abamulumbagana mu maka ge ky’atya nti bayinza okumutuusaako obulabe.\nNaluswa yasooka kuddukira ku poliisi y’e Kajjansi n’aggulawo omusango ogwekuusa ku by’amaka ku fayiro nnamba SD: 51/05/05/2019. Fayiro eno, poliisi y’e Kajjansi gye yasitudde n’eweereza ku poliisi e Katwe.\nEnsonda ku poliisi e Katwe zaatutegeezezza nti, Naluswa yagambye abaserikale nti, ye talina buzibu bwonna ku bba Bugingo era mwetegefu okumuddiramu wadde by’amukoze bingi baddewo nga bwe baali okuva emabega.\nNaluswa yagambye abaserikale nti, byonna omwami we by’amwogerako tekuli kituufu naye amazima kati ensi egamanyi ayagala kuwasa mukazi mulala gwe yafuna era gw’azimbira n’ennyumba amatiribona e Wakiso.\nKigambibwa nti, Naluswa bwe yagenda mu kkanisa ya House of Prayer Ministries International e Makerere mu kusaba nga Bugingo tategedde, bwe yavaawo, bba yaddukira ku poliisi n’amuggulako omusango gw’okuyingiza emmundu mu kkanisa ye era ku Lwokubiri bwe yabadde ku poliisi e Katwe ensonda zaategeezezza nti, yakoze sitatimenti endala kyokka tekyategeerekese oba nga yabadde agikola ku musango bba gwe yamuggulako oba zaabadde nsonga ndala.\nBugingo aludde ng’akolokota mukazi we Naluswa mu kkanisa ng’amulumiriza nti ye ne muwala we Doreen Kirabo Bugingo baagala kubba ttaka lya kkanisa.\nBugingo alumiriza nti, mukazi we ne muwala we baludde nga bamukola ebintu bye yatuuka ekiseera nga takyasobola kuguminkiriza omuli okumutega obuuma obukwata amaloboozi n’ebifaananyi ne ku nsonga ezitalina makulu era yategeeza abagoberezi nti, bwe baalaba akatambi konna ng’ali bukunya, bakimanye nti, muwala we abadde yamufuukira mbega mu maka.\nOluvannyuma lw’okutuuza Naluswa, poliisi yayise Bugingo. Ensonda ku poliisi e Katwe zaategeezezza nti, baamuyita ku Lwakubiri n’atasobola n’abasaba okweyanjula olwaleero Olwokuna kubanga yabadde alina olukuhhaana lwe yabadde alina okubeeramu e Kololo.\nPOLIISI EKKIRIZZA ENTEESEGANYA\nOmwogezi wa poliisi mu Kampala n’emiriraano Patrick Onyango yagambye nti, Bugingo baabadde bamuyise ku Lwokusatu n’abagamba nti, bannamawulire bajja kumutambulirako n’ategeeza nti, ajja kufuna olunaku yeetwale ku poliisi.\nOnyango yagasseeko nti, Naluswa sitatimenti endala gye yakoze, yabadde ayongereza ku gye yasooka okukola ku poliisi e Kajjansi.\nYannyonnyodde nti, nga poliisi tebaliiwo kwawukanya bantu n’agamba nti bwe banaamala okuwuliriza oludda lwa Bugingo, bajja kugezaako okulaba nga babatuuza bombi boogere nabo balabe oba basobola okuddihhana.


Siri musosoze mu mawanga nga bwe bakinteekako!! Kyagulanyi yegaanye ebimwogerwako nga ayingira Buganda - Watchdog Uganda\nKyagulanyi waggulu ku mmotoka ate mu maaso ye Mukyala we Barbie Itungo Kyagulanyi\nOMUKULEMBEZE we kibiina kya National Unity Platform era nga avuganya ku kifo ky’obukulembeze bwe Ggwanga Robert Kyagulanyi Sentamu yeeganye ebimwogerwako nti musosoze mu mawanga, nagamba nti bino ssi bituufu kubanga takilowozanga nako.\nKyagulanyi bwe yabadde ayingira Buganda mu Disitulikiti ye Kyankwanzi yalaze obwennyamivu eri abantu abamwogerako nti alina amawanga gaasosola, nagamba nti kino kikyamu kubanga yawasa n’amukazi munyakole n’olwekyo ab’ogera ebyo baagala kujja bantu ku mulamwa ogw’okukyusa obukulembeze mu mirembe.\nOno eyabadde yeegattiddwako mukyalawe Barbie Itungo Kyagulanyi bakira buli watuuka omukyala yasooka okwogera olwo nalyoka yeyongerayo awalala.\nBwe yabadde ku kyalo Bikooma mu Kyankwanzi nga taneyongerayo Kiboga na Kassanda Kyagulanyi yagambye nti olumu yali ku ttivvi n’alaba omu ku bakungu abanyaze e Ggwanga lino okulimalawo nga agamba mbu aba NUP basosola mu mawanga ne yewunya kubanga alina abantu bangi baakolagana nabo mu by’obufuzi, eby’enfuna ne bilala kyokka nga ssi Baganda.\n“Baganda bange tetwesembereza bigambo bya abantu bano kubanga ekigendererwa kyabwe kutujja ku mulamwa gwe tuliko, mbasaba tubeere bumu, tulwane okukyusa obukulembeze mu mirembe okuva mu bantu ab’olubatu abanyaguludde e Ggwanga lino” Kyagulanyi bwe yagambye.\nE Kassanda yayaniriziddwa omubaka waayo Patrick Nsamba eyali owe kibiina kya NRM wabula nakyuka nadda mu NUP.


Bukedde Online - Tuzudde Nice Yesigye, Lutaaya gwe yazaalamu omwana\nTuzudde Nice Yesigye, Lutaaya gwe yazaalamu omwana\nWalukagga ne Vincent Ssegawa batabaganye...\nSsente mmeka Lutaaya z'akuwa buli mwezi kkooti ze yamulagira? Ampa emitwalo 59 nga kuliko eza lenti w'enju, ez’okulya n’ebisale by’omwana eby’essomero naye era tezimala kuba jjukira ebintu bikyuka buli kiseera era nfundikira omwana ku ssomero nange mwongereddeko kuba ne lenti w'ennyumba baamulinnyisa, tekyali wa 120000/ nga bwe kyali mu 2009.\nNice n'omwana we Nambatya, Lutaaya gwe yamuzaalamu\nTUZUDDE Nice Yesigye eyali muganzi w’omuyimbi Geoffrey Lutaaya gwe yazaalamu n'omwana n'atubuulira embeera gy'alimu gattako enkolagana ye ne Lutaaya.\nKinnajjukirwa nti mu 2009, Nice yatabukira Lutaaya ng'entabwe eva ku Lutaaya kugaana kulabirira mwana Milan Nambatya gwe yamuzaalamu.\nOmusasi waffe Moses Lemisa yamutuukiridde emboozi n'egwa amakerenda.\nNice nga tokyawulikika?\nMwendi ensi gye ntwala gye ndaga kuba si byangu\nOmwana gwe wazaala mu Lutaaya wamumuwa oba obeera naye?\nNdeka omwana wange Milan Nambatya mulina era kati asoma kibiina kya 4 ku ssomero erimu e Zana.\nLutaaya abawa obuyambi?\nObuyambi abutuwa naye bwa mbirigo era singa teyali kkooti y’e Makindye ku mulagira singa tatuwera ddala kuba amala emyezi nga tatuwadde, naye bwe ngenda ku kkooti ne bamukubira azisasula.\nSimaanyi wafunayo omusajja omulala n’omuzaali?\nKituufu nafuna era nazaala omwana omuwala kati wa myaka esatu wabula tetubeera ffembi kyokka obuyambi bw’omwana abumpa.\nLutaaya yategera nti wazaala?\nAkitegedde mwaka guno nti nazaalayo omwana mu musajja omulala ng’era kirabika waliwo eyandaba n’amubuulira.\nKyamuyisa kitya ng’akitegedde?\nLwe yategeera yankubira essimu n'ayomba nti lwaki nnazadde ekitegeezza ssente z'atuwa zirabirira n’omwana w’omusajja omulala ekitali kituufu kuba omusajja gwe nnazaalira omwana we abadde ampa obuyambi bwe.\nSsente mmeka Lutaaya z'akuwa buli mwezi kkooti ze yamulagira?\nAmpa emitwalo 59 nga kuliko eza lenti w'enju, ez’okulya n’ebisale by’omwana eby’essomero naye era tezimala kuba jjukira ebintu bikyuka buli kiseera era nfundikira omwana ku ssomero nange mwongereddeko kuba ne lenti w'ennyumba baamulinnyisa, tekyali wa 120000/ nga bwe kyali mu 2009.\nKyogamba temukyeyagala ne Lutaaya?\nNze ne Lutaaya enkolagana gye tulina ya mwana yokka. Okuva lwe yannyimbira oluyimba lwa 'ABASAJJA BAKOMBOOZA' sisobola kuddamu kumwagala ate ekirala Irene Namatovu eyali muggya wange simulinaako buzibu kuba ebiseera ebisinga Lutaaya bw’alwawo okutuwa ssente nkubira Namatovu n'azituwa.\nOlinayo luyimba ki olupya?\nOluyimba lwange olupya nnalutuumye 'IKWENEYA' nga luli mu nnimi bbiri; Oluganda n’Olunigeria nga lwa mikolo gy’okwanjula n'embaga.\nMpozzi nninayo n'ennyimba endala okuli; Nsazeewo, Ndibassa nga luno nnaluyimba ne Sliver Fumbe.\nLwaki oyagala nnyo okuyingirira amaka g’abafumbo? Lutaaya we mweyagalira wali okimaanyi mufumbo kyokka n'akuzaalamu omwana ate n’omusajja omulala eyakuzaddemu naye mufumbo!\nSirina kyakukuddamu naye ky’olina okumaanya teri musajja w’omu ate oluusi omusajja bw’aba akukwana ebiseera ebimu takubuulirirawo nti mufumbo obizuula luvannyuma.


Bukedde Online - Ebyabaddewo nga Lwakataka azzibwa mu komera e Kauga\nEyazze okukyalira muwala we yesaze obulago ne yetta\nKatikkiro agenda kusisinkana Kiyimba Freem...\nOMUVUZI w'emmotoka z'empaka, Ponsiano Lwakataka (42) azziddwa mu kkomera e Kauga oluvannyuma lw'akulira abalamuzi abato mu kkooti e Mukono, Juliet Hatanga okugaana okusaba kwe okw'okweyimirirwa.\nLwakataka avunaanibwa ne John Ssekitoleko (47) omutuuze w'e Rubaga mu kibuga Kampala nga bagasimbaganye n'omulamuzi Hatanga sso nga babadde bakiikiriddwa munnamateeka Samuel Eyotre ng'ate oludda lwa gavumenti lukiikiriddwa omuwaabi wa gavumenti Agnes Kiconco.\nLwakataka ne Ssekitooleko basomeddwa emisango ebiri okuli ogw'okusaalimbira ku ttaka eriri ku Block 111 plot 4918 ne 4917 erisangibwa ku kyalo Kiwanga-Lwanda mu divizoni y'e Goma mu munisipaali y'e Mukono ate omulala gwe gw'okwonoona ebintu bya George William Kawooya okwali n'ekisenge ky'ekikomera nga gino baagizza nga\nEyotre awaddeyo abantu basatu okweyimirira Lwakataka okuli bakyala be babiri; Rose Nassonko (42) ne Ruth Namyalo ssaako Antony Kaggwa nga ne ku Ssekitoleko naye yawaddeyo 3. Wabula omuwaabi wa gavumenti bano abakubyemu ebituli n'asaba omulamuzi aleme kulowooza ku kyakubeeyimirira.\nOmulamuzi ng'awa ensalaye ategeezezza nti wadde nga teri tteeka likugira muntu kuwaayo bakyalabe ng'abamweyimirira, abakyala ba Lwakataka abeekenneenyezza n'akizuula nga tebasaanidde olw'ensonga nti ssinga aba agaanye okuddayo mu kkooti tebalina busobozi bumuwaliriza kugenda kweyanjula nga kkooti bw'eba yamusaba.\nKu ludda lwa Ssekitoleko, kkooti ekizudde ng'omu ku baawaddeyo okumweyimirira abadde n'ebiwandiiko bibiri ebiriko amannya ag'enjawulo okuli endagamuntu ng'eraga Abby Kabuuka sso ng'ate ebbaluwa gye yafunye okuva ewa ssentebe w'ekyalo ebadde emulaga nga Abby Kibuuka.\nOmulamuzi ayongezzaayo omusango okutuuka nga February 4, n'abasindika ku limanda mu kkomera e Kauga gye bagenda okugira nga beebase okutuuka ku lunaku olwo.\nBano abasabye okufuna ababeeyimirira abalala era nga bwe baba tebamatidde na nsalaye bajulire mu kkooti enkulu\nGwe napangira n'agenda e Bulaaya anneefuulidde\nBaze yayesa empiki ne 'mwannyina' nga ndaba


Bukedde Online - 'Ssente ze nfunye mu kusiba enviiri zituwonyezza ekifulukwa'\n'Ssente ze nfunye mu kusiba enviiri zituwonyezza ekifulukwa'\nAbasamize kati bakolagana n'abatunda ettaka okufera abantu!\nAbapoliisi abatulugunya abantu lwaki bakuz...\n“OMULIMU gw’okusiba enviiri sigwejjusa olw’ebirungi bye ngufunyeemu”, bwatyo Harriet Nabukenya alina saluuni gye yatandikira mu bibaawo bw’atandika okunyumya ku mulimu gwe.\nBya SAMSON SSEMAKADDE\n“Ndi mutuuze w’e Nsambya mu zooni ya St. Augustine era twali tupangisa Kabalagala ne baze Juma Kalyesubula gye twava mu 2000 nga tukooye obupangisa ne tusalawo okuyingira ennyumba yaffe gye twali twatandikako naye nga teyaggwa kikyali kifulukwa.\nEnnyumba eno yali tennakubwa pulasita, nga teriimu madirisa, nga wansi ttaka era ng’omuntu atali mugumiikiriza yali tasobola kugisulamu kuba n’embeera gye nnali ne baze yali teyeesiimisa. Ekisooka yali talina mulimu nga nnina okuyiiya ng’omukyala nsobole okubeezaawo amaka gaffe.\nENVIIRI NNASOOKA KUZISIBIRA KU LUBALAZA\nNnatandika okusiba enviiri mu 2001 nga nali nsibira ku lubalaza awaka we nsula we twali twakasengukira mu zooni ya St. Augustine, naye nga kuno nayongerezaako n’emirimu emirala ng’okutunda amatooke naddala emyeera, okusiika kabalagala ne muwogo.\nEmbeera teyali nnyangu kuba nnalina okubeezaawo famire yange ku ssente entono ze nnafunanga. Ku lubalaza, nnali sisasulirawo kuba waali wange era nnamalawo emyaka ena okuva 2001okutuuka 2005.\nAwo mu 2005 nnasobola okuzimbawo akayumba ak’embaawo wabula nga ye saluuni ate era ly’effumbiro. Ekirungi bakasitoma bange baali banjagala era nga basiima bye mbakolera n’olwekyo mu mbeera eno baasigala bampagira.\nWe nnakolera tekyali kyangu kutereeza ssente kuba ebyetaago byali bingi, wabula nga nfuba okulaba nga buli ssente gye nnali nfuna ngikozesa bulungi n’okuzitereka. Nnalina akabokisi mwe nnasuulanga ssente zange era nga nfuba okulaba nti waakiri buli lunaku nsuulamu 3,000/-.\nMu kafumbiro nnakolerawo okuva mu 2005 okutuuka mu 2013 olwo ne nteesa ne baze ne tuzimbawo akayumba mwe twateeka saluuni gye nkoleramu kati.\nNabukenya ng'ali ku nnyumba ye\nBwe nnayingira ekifo kino ekipya, tekyali kyangu kukifuula saluuni kuba nnali namanyiira lubalaza na kayumba ka mbaawo ng’ate kati nnali nninnye eddaala eriddako. Nnalina okussaamu ebintu ebyetagisa nsobole okusika bakasitoma abalala.\nKu ssente ze nnakung’aanyanga, nnafunako 300,000/- ne ngulayo ebizigo by’enviiri ebitonotono, kateni ezaali ez’okuteeka mu mulyango, ssaako obuviiri obwali obw’okutandikirako.\nOlw’okuba ssente tezimala nnayiiya ne nteeka emikebe gy’ebizigo emikalu mu masa nsobole okulaga nti mbirinawo abantu baleme kugamba nti ekifo kikalu ate n’obutajja kugula bye nnalinawo.\nABAANA BANGE BASIBA ENVIIRI SSEETAGA BAKOZI\nOkuzaala kujaagana kuba singa nnali sirina baana ba buwala ndowooza nnaalibadde mbonaaboona. Nnina abaana bana ng’ababiri bakyali bato, ate ababiri abakulu oluwummula bwe lutuuka nga ntandika okweyagala kuba mbeera mmanyi sigenda kuddamu kudaaga mu saluuni yange.\nBawala bange bano bakozi nnyo era nnabayigiriza okusiba enviiri, okuzinaaza n’okuziyooyoota, era ne bwemba siriiwo sseeraliikirira kuba mbeera mmanyi bizinensi egenda kutambula bukwakku.\nWabula bano buli lwe baddamu okusoma mbeera nkola nzekka era emirimu gibeera mingi. Wabula ngikwasaganya kuba nkeera annyo ne ntandika okukola era ne bwe nfuna bakasitoma abangi ennyo buli omu mmuwa obudde obumumala.\nOKUSOOMOOZEBWA KWE NNAFUNA\nBwe nnali nkyakolera ku lubalaza nnafunanga obuzibu bw’enkuba kuba buli lwe yatonnyanga nga nnina okuyingira mu nju okusiba enviiriate ng’olwo abeetaaga okusiba tebakulaba bulungi.\n‘Ssente ze nfunye mu kusiba enviiri zituwonyezza ekifulukwa’\nBbeeyi yâ€™ebirime erinnye, fiizi zâ€™e Makerere ze zinaasigala?


Bukedde Online - Guardiola yeekengedde n’azza abazannyi mu kafubo\nChelsea etaddewo likodi mu mpaka za Bulaaya...\nENKYA ku Lwomukaaga, Man City ezannya Spurs mu Premier kyokka Pep Guardiola atendeka Man City ayise abazannyi be ababuulire obukulu bw’omupiira guno.\nMan City, ebaza kikopo kya Premier kye balwanira ne Liverpool kyokka Guardiola aludde nga yeepika nga bw’agenda okuwangula ebikopo 5 sizoni eno oluvannyuma lw’okusitukira mu Community Shiled, League Cup, ali ku fayinolo ya FA Cup, mu Premier ekyalwana kyokka ekya Champions League nakyo kye yabadde abala, baagiggyeemu.\nSpurs, ye yagifudde ey’ebigere mu Champions League bwe yagiwandudde. Spurs yeemu, eyabawandudde, gye bagenda okuzannya. Kino kitanudde Guardiola n’ayita abazannyi be n’abasomera kigambo ku kigambo ekikwata ku bukulu bw’omupiira guno.\nGuardiola agamba nti tayinza kukkiriza bazannyi be kumuswaza nga bakubwa ttiimu yeemu mu bbanga eritaweza wiiki. Abakuutidde okuggyayo buli kakodyo ke yali abaweddeko, bakube Spurs, essuubi ku kikopo lidde engulu.


Bobi Wine alonze Kagimu, Bakaluba nabalala okukulembera People Power e Mukono - Watchdog Uganda\nAKULIRA ekisinde kya People Power Robert Kyagulanyi Ssentamu (Bobi Wine) alonze abantu abagenda okukulira omulimu gw’okukunga saako n’okukola emirimu gyonna egy’ekisinde mu Disitulikiti ye Mukono.\nAbalondeddwa kuliko meeya we Kibuga kye Mukono George Fred Kagimu ono nga yagenda okubeera Ssentebe w’olukiiko, nga agenda kumyukibwa Rev. Peter Bakaluba Mukasa era nga yagenda okukwasaganya ebyamawulire, Fred Kayondo yagenda okuvunanyizibwa ku maserengeta ga Mukono, Joseph Wamala ye agenda okukulira okukunga abantu mu munisipaari ya Mukono nabalala.\nBwabadde yakama okukwasibwa obuvunanyizibwa buno Meeya we Kibuga kye Mukono George Fred Kagimu agambye nti olukiiko olulondeddwa lugenda kutwala obuvunanyizibwa bwokukola emirimu gye kisinde kya People Power wonna okwetoloola Disitulikiti ye Mukono, nga kwotadde n’okwekeneenya abo bonna abagenda okuvuganyiza ku kaadi ye kisinde.\nAgambye nti bagenda kukola ekisoboka okulaba nga bakkanyisa abantu baabwe bonna abagenda okuvuganya ku buli mutendera nga basukka ku omu, kyagambye nti kino bakilabye nga ekkubo lye bagenda okuyitamu okuwangula ebifo ebiwerako.\n“Ffe aba Democratic Party tetugenda kuva mu kibiina nga bwe babadde boogera, tugenda kuvuganyiza mu bibiina byaffe kubanga Dp elina omukago ne People Power nga kitegeeza nti buli anakwata kaadi ya Dp ajja kuba buterevu alina afuna obuwagizi okuva mu kisinde” Kagimu bwe yagambye.\nYanyonyodde nti tebagenda kutwala mirimu gya bannaabwe abasooka okulondebwa, kubanga baalondebwa ku mutendera gwa Region nga bbo bagenda kukola wansi ku Disitulikiti ku magombolola, emiruka ne ku byalo okulaba nga bawangula ku buli mutendera.\nKagimu agenda okuvuganya ku kifo kyomubaka akiikirira ekibuga kye Mukono ekifo ekilimu Omubaka Betty Nambooze, Bakaluba agenda kuvuganya ku kifo ky’obwaSsentebe bwa Disitulikiti ye Mukono ekilimu Andrew Ssenyonga, Fred Kayondo agenda kuvuganya ku kifo ky’omubaka akikirira amaserengeta ga Mukono ekirimu omubaka Johnson Muyanja Ssenyonga, Joseph Wamala agenda kuvuganya ku kifo ky’obwa Ssentebe wa Division ye Goma omuli Erisa Mukasa Nkoyoyo, nabalala.


Bukedde Online - Embeera ezigaana abakyala okucamuka nga bali n'abaagalwa baabwe mu kisenge\nSsente y'ekikazi lw'ekozesebwa ng'ekyokulwanyisa ku musajja\nNejjusa okupapira eby'omukwano\nAgamba nti abakyala balina obuvunaanyizibwa bungi olw’emirimu gye bakola ng’oluusi batwaliramu n’egy’abasajja gye balina okukola.\nABASAJJA beemulugunya ku bakyala baabwe obutacamuka mu buliri nga baagadde okusiitaana mu mukwano.\nCrescent Mwebaze abudaabuda abantu agamba nti embeera abakyala abamu gye bayitamu olunaku lwonna oba mwezi ku mwezi tebasobozesa kucamuka mangu nga batuuse mu buliri. Agamba nti abakyala balina obuvunaanyizibwa bungi olw’emirimu gye bakola ng’oluusi batwaliramu n’egy’abasajja gye balina okukola.\nBagamba nti obuvunaanyizibwa buno n’obukoowu bwe babeera nabwo oluusi bibalemesa okucamuka mu buliri, olwo abasajja ne babakuba ku nsolobotto.\nAbakyala abakola nga tebasiiba waka, olunaku lukeera n’azuukuka ku ssaawa nga 11:00 ez’oku makya n’ategekera abaana abagenda ku ssomero oba abasigala awaka. Kuno kw’ateeka n’okutegekera omusajja ekyenkya oba caayi ate nga naye alina okwekolako. \nBw’atuuka ku mulimu n’akola egya bakamaabe ate olweggulo n’annyuka kyokka olumu n’abaana y’abakima ku ssomero ne baddayo bonna.\nOlutuuka n’ategeka ekyeggulo kuno kw’ogatta okunaaza abaana n’okubayamba ku bibaweereddwa ku ssomero okukolera awaka. Bino byonna bigenda okuggwa balye ekyeggulo nga bambi akooye. Embeera eno omukyala agiyitamu kumpi buli lunaku era abamu beesanga tebalowoozezza ku byakwegatta.\nSsinga omwana afuna ekizibu ekiro oba n’akaaba, omukyala y’asituka kuba emirundi egisinga omusajja asigala yeebase. Embeera eno evuddeko abaagalana bangi mu bufumbo okuba nga bafuna obutakkaanya kubanga omukyala alemererwa okutuukiriza obuvunaanyizibwa bwe mu kisenge. Omusajja atuuka okumukwatako okumunoonya okumala ebbanga naye n’alemwa okucamuka.\nMwebaze agamba nti eby’okwegatta bitandikira mu bwongo era ssinga omukyala abeera talina mirembe waka oba nga mukoowu, kiba kizibu okucamuka ne bw’aba atuuse mu kunyumya akaboozi. Abamu beegatta kutuukiriza luwalo kyokka kino oluusi kibaleeta okulumizibwa oba okunuubulwa olw’engeri gye babeera tebabateeseteese bulungi.\nWaliwo abasajja abatawa bakyala baabwe budde bumala nga bali mu mukwano ne batuuka okwagala okwegatta nga tebabateeseteese bulungi. Abakazi bagamba nti kino kye kimu ku bisinga okubalemesa okucamuka obulungi ate babbaabwe ne beemulugunya.\nAbakyala lwe banyiiga kitera okubeera ekizibu okubaggyamu ekiramu. Ebintu biwerako ebinyiiza abakyala ng’okugaana okugula oba okutuukiriza kye yasabye bba, okugaana okuwaayo fi izi z’abaana, okumuteebereza okwenda n’ebirala.\nBino bitera okumalako abakazi emirembe ne batuuka mu kwegatta ne batacamuka. Anna Nalubega e Makindye agamba nti omukyala okubeera n’ebirowoozo ebingi kimukaluubirira okucamuka mu buliri kuba abeera tateredde.\nOlumu omukyala obutacamuka kiva ku kifo we mugenda okwegattira ssinga muba muli mu kifo nga mwekengera okubasanga, nga mwembi muli mu kutya omukazi ayinza obutacamuka.\nAte Dr. Farouk Muyingo ow’eddwaaliro ly’e Mpigi agamba nti abakyala abamu balemwa okucamuka kubanga babeera n’endwadde okugeza ez’ekikaba nga kandida, kabootongo n’endala.\nAte bwe yeeraliikirira munne okubeerako gy’ayitira ng’ayinza okuwakankulayo siriimu nakyo kibamalako emirembe.\nVeronica Namukwaya agamba nti waliwo abakyala abamu nga mu butonde balwawo okucamuka, naye olumu kiva ku musajja okuba nga tawa mukyala budde bumala ng’amunoonya. Ate olumu endwadde z’ekikaba ze zivaako abakyala okulwawo oba obutacamuka nga bali mu mukwano.\nEnsonga z’okwegatta zitandikira mu bwongo noolwekyo omukyala bw’aba si mutebenkevu mu bwongo kiba kizibu okucamuka. Waliwo embeera eyeeraliikiriza abakazi okugeza abaana okubasanga nga bali mu kikolwa nakyo kiremesa omukazi okucamuka obulungi.\nEBIZIBU EBIVA MU MBEERA\nENO Omukazi bw’aba tacamuka bulungi, omusajja ayinza okufuna omukyala omulala gw’anaasobola okucamula bombi ne banyumirwa ate ebiva mu kino kuleeta ndwadde mu maka nga siriimu.\nEmbeera eno eyinza okuvaako n’omukazi okubaliga nga naye anoonya omuntu anaamucamula. Obuzibu obulala bweyolekera ku musajja ssente ze okuziteeka mu bakazi abalala oluusi ekivaako obutatuukiriza bulungi buvunaanyizibwa bw’awaka mu bya ssente.


Isaaya 36 LCB - Sennakeribu Atiisatiisa Yerusaalemi - Bible Gateway\nSennakeribu Atiisatiisa Yerusaalemi\n36 (A)Awo olwatuuka, mu mwaka ogw’ekkumi n’ena ogw’obufuzi bwa kabaka Keezeekiya, Sennakeribu kabaka w’e Bwasuli n’ayambuka okulumba ebibuga byonna ebya Yuda ebyali bizimbiddwako bbugwe n’abiwamba. 2 (B)Awo kabaka w’e Bwasuli n’asindika Labusake omuduumizi we ow’oku ntikko okuva e Lakisi n’eggye eddene ayolekere Yerusaalemi ewa kabaka Keezeekiya. Omuduumizi ono n’asimba amakanda ku mabbali g’omukutu gw’amazzi omunene ku luguudo olugenda ku Nnimiro y’Omwozi w’Engoye. 3 (C)Awo Eriyakimu mutabani wa Kirukiya, eyali akulira olubiri, ne Sebuna omuwandiisi, ne Yoswa mutabani wa Asafu eyavunaanyizibwanga ebiwandiiko ne bafuluma okumusisinkana.\n4 Labusake n’abagamba nti,\n“Mugambe Keezeekiya nti, ‘Bw’ati bw’ayogera kabaka omukulu, kabaka w’e Bwasuli nti, Kiki ddala kye weesiga? 5 (D)Olowooza ebigambo obugambo birina amaanyi n’amagezi okuwangula olutalo. Ani gwe weesiga olyoke onjemere? 6 (E)Laba weesiga Misiri, ogwo omuggo obuggo, olumuli olubetente, oluyinza okufumita engalo z’omuntu ng’alwesigamyeko: bw’atyo Falaawo, ye kabaka w’e Misiri bw’ayisa bonna abamwesiga.’ 7 (F)Naye bw’onoŋŋamba nti, ‘Twesiga Mukama Katonda waffe,’ si ye yali nannyini byoto n’ebifo ebigulumivu Keezeekiya bye yaggyawo n’agamba Yuda ne Yerusaalemi nti, ‘Mu maaso g’ekyoto kino we munaasinzizanga’?\n8 “ ‘Kale nno Mukama wange Kabaka w’e Bwasuli agamba nti, Ajja kukuwa embalaasi enkumi bbiri bw’obanga ddala olina abanaazeebagala. 9 (G)Mu mbeera eyo gy’olimu oyinza otya okuwangula wadde omuduumizi asembayo obunafu mu gye lyaffe ne bwe weesiga ebigaali n’embalaasi za Misiri? 10 (H)Ate ekirala olowooza nzize okulumba ensi eno n’okugizikiriza nga Mukama si y’andagidde? Mukama yaŋŋamba nnumbe ensi eno ngizikirize.’ ”\n11 (I)Awo Eriyakimu ne Sebuna ne Yoswa ne bagamba Labusake nti, “Tukwegayiridde yogera n’abaddu bo mu Lusuuli kubanga tulumanyi, toyogera naffe mu Luyudaaya[a] ng’abantu abali ku bbugwe bawulira.”\n12 Naye Labusake n’ayogera nti, “Ebyo ebigambo Mukama wange yantumye kubyogera eri mukama wo n’eri ggwe mwekka, so si n’eri abasajja abatudde ku bbugwe abali nga mmwe abagenda okulya obubi bwabwe n’okunywa omusulo gwabwe?”\n13 (J)Awo Labusake n’ayimirira n’ayogera mu ddoboozi ery’omwanguka mu lulimi olw’Abayudaaya nti, “Muwulire ebigambo bya kabaka omukulu, kabaka w’e Bwasuli. 14 Kabaka agambye bw’ati nti, Temukkiriza Keezeekiya kubalimbalimba tayinza kubawonya. 15 (K)Temukkiriza Keezeekiya kubasigula ng’abagamba nti, ‘Mukama ddala ajja kutununula, ekibuga kino tekijja kugwa mu mukono gwa Bwasuli.’\n16 (L)“Temuwuliriza Keezeekiya kubanga bw’ati bw’ayogera kabaka w’e Bwasuli nti, ‘Mutabagane nange mufulume mujje gye ndi, olwo buli muntu ku mmwe lw’alirya ku muzabbibu gwe na buli muntu ku mutiini gwe, era buli omu alinywa ku mazzi ag’omu kidiba kye, 17 okutuusa lwe ndijja ne mbatwalira ddala mu nsi efaanana ensi yammwe, ensi ey’eŋŋaano ne wayini, ensi ey’emigaati n’ennimiro ez’emizabbibu.’\n18 “Mwekuume Keezeekiya aleme okubasendasenda ng’ayogera nti, ‘Mukama alibalokola.’ Waliwo katonda yenna ow’amawanga eyali awonyezza ensi ye mu mukono gwa kabaka w’e Bwasuli? 19 Bali ludda wa bakatonda ab’e Kamasi ne Alupadi? Bali ludda wa bakatonda ab’e Sefarayimu? Baali bawonyezza Samaliya mu mukono gwange? 20 (M)Baani ku bakatonda bonna ab’ensi ezo abaali bawonyezza ensi zaabwe mu mukono gwange? Kale Mukama asobola atya okuwonya Yerusaalemi mu mukono gwange?”\n21 (N)Kyokka bo baasirika busirisi tebaddamu, kubanga kabaka yali alagidde nti, “Temumuddamu.”\n22 Awo Eriyakimu mutabani wa Kirukiya eyali akulira olubiri ne Sebuna Omuwandiisi ne Yoswa mutabani wa Asafu Omukuumi w’ebiwandiiko, ne baddayo eri Keezeekiya nga bayuzizza engoye zaabwe, ne bamubuulira ebigambo bya Labusake.\n36:11 Oluyudaaya lwe lulimi olwekikungu olwakozesebwanga mu biro ebyo. Oluyudaaya lwafuukira ddala olulimi Abayudaaya lwe bakozesa okuva mu 5 bc.\n36:1 : 2By 32:1\n36:3 : a Is 22:20-21 b 2Bk 18:18\n36:5 : 2Bk 18:7\n36:6 : a Is 30:2, 5 b Ez 29:6-7\n36:7 : a 2Bk 18:4 b Ma 12:2-5\n36:9 : a Is 31:3 b Is 30:2-5\n36:10 : 1Bk 13:18\n36:11 : Ezr 4:7\n36:13 : 2By 32:18\n36:15 : Is 37:10\n36:16 : a 1Bk 4:25; Zek 3:10 b Nge 5:15\n36:20 : 1Bk 20:23\n36:21 : Nge 9:7-8; 26:4


Bukedde Online - Bakutte abadde alimba abantu okubatwala ku kyeyo\nABAKULEMBEZE b’omu kabuga k’e Kabembe mu ggombolola y’e Kyampisi e Mukono nga bayambibwako poliisi bakutte omusajja abadde akuumira abavubuka musanvu nga kuliko n’abawala babiri mukazi go n’ekigendererwa ekitannaba kutegeerekeka.\nWilliam Nsubuga 35, omutuuze w’e Bombo mu Disitulikiti y’e Luweero yasangiddwa n’abavubuka bano be yaggya mu bitundu eby’enjawulo ng’abalimbye okubatwala e Dubai okubafunira emirimu.\nAbavubuka abaasangiddwa mu kazigo kuliko Joseph Bikorwomuhangi yava Mazinga - Sembabule, Florence Nadamba ow’e Busuubizi - Mityana, Slyvia Nansamba w’e Buyaga - Masaka, Justine Mugumya okuva e Kasagama - Lyantonde, Baleke Ssentongo w’e Nsubiro – Sembabule, Richard Kasagga ow’e Kayirikiti - Masaka ne Godfey Zziwa ow’e Kidda - Masaka.\nZziwa, omu ku bavubuka abaanunuddwa, yategeezezza nti Nsubuga yabasanga e Masaka n’abategeeza nga bw’alina emirimu mu Kampala mu kkampuni emu nga buli mwezi baakufuna emitwalo 45 ng’omusaala ssaako emitwalo 5 ez’ensako.\nYabagamba nti bwe banaakuguka obulungi mu mirimu ajja kubatwala e Dubai ku kyeyo. Yayongeddeko nti olwabatuusa mu Kampala, yabateeka ku mmotoka eyagatwala e Namawojjolo n’abawa engoye ez’okutunda ng’abagamba nti bali ku yintaviyu.\nKyokka waayita ennaku ntono n’abaleeta e Kabembe n’abalagira okusigala nga batunda engoye nga bw’akola ku nsonga z’okubatwala ebweru. NSUBUGA ABYEGAANYI Bino byonna Nsubuga yabyegaanyi n’ategeeza nti ye yabaggya mu kyalo ng’abagambye nti bagenda kutunda ngoye.\n“Eky’okubatwala ebweru sikimanyi era simanyi gye babiggya.” Ssentebe w’ekyalo kwe baasangiddwa, David Kitamirike yategeezezza nti Nsubuga tebamumanyi era kye baavudde bamukwata\nMasaka, Justine Mugumya


Bukedde Online - Abapangisa ku bizimbe bya Drake Lubega bamulangidde obuluvu\nMinisita Namuganza awakanyiza ebyavudde mu...\nAdded 23rd August 2020\nABAPANGISA ku bizimbe by'omugagga Drake Lubega beekalakaasizza ne bamulangira obuluvu n’okweyagaliza ssente yekka kubanga yabakakasa nti abasonyiye emyeezi ebiri kyokka kati abaggadde.\nAbamu obwedda boogera amaziga gabayitamu n'okulaga enyiike nga bwe baakava mu muggalo ogubamazeeko ssente zonna kyokka babadde baakamusasula emyezi ebiri ate kati yekyuusizza.\nOmu ku bapangisa mu dduuka namba AB10 eyagambye nti ye Julie Nanvule yayombye nti yasasula emyeezi essatu lumu nga omugagga bweyamukakasa . "Buli mwezi nasasula ssente 1,230,000/- eza buli dduuka buli mwezi okumala ekiseera kya myezi essantu. Nkedde okukola nsanze edduuka ligaddwa naye ddala omusajja oyo atwagazaaki" Navule bweyakolimye.\nSsentebe w'ekibiina ekirwanirira abapangisa ekiyitibwa Uganda Tenants needy and squatters Association Kigozi Katanyoleka yayombye nti yaliwo nga Drake Lubega agamba nti asonyiye abasuubuzi ssente za myezi ebbiri era abaagala okukola batandike okumusasula n'omwezi gwa June era bangi ne bakiriza.\nYagambye nti bangi baasasula emyezi ebiri okusobola okubaggulira n'ategeeza nti kati tagenda kuddamu kubaggalira kyokka kimuweddeko Lubega okulaba nti yeekyusizza ate naggalira abasuubuzi. "bannange ono muntu ki gwetulina mu Kampala. Oteesa otya n'abantu ne mukiriziganya ate newayita ennaku ntono abasuubuzi n'obaggalira. Tugenda kumulaba atunyonyole" Katanyoleka bwe yayombye .\nOmugagga amadduuka yakedde kugasibako kkufulu ezize ez'eggaali nga tewali akirizibwa kugiggula okugyako ng'agenze mu ofiisi naasasula. Obwedda abakyaala abatunga ebyalaani, abatunda ebitengi balaagyana bayambibwe kyokka nga tewali abaanukula.\nPoliisi yazze okukakkanya aembeera kyokka yo nga ebagaana kusala kufulu n'okubawoyaawooya era bangi abaabadde baagala okusala kufulu ne bazivaako.\nFrancies Drake Lubega yegaanye eky'okubasonyiwa ssente ez'emyezi ebiri n'abategeeza nti tebaawuliriza byeyabanyonyola ng'abaggulirawo.\nYagambye nti yabaanjulira enteekateeka gyeyabakolera nga egamba nti omuntu bwaaba alina ssente za myezi essatu mu mpeke zaamusasula, amusonyiwa emyezi ebiri. Yagambye nti eyalina ssente za myezi ebiri mu mpeke ngamusonyiwa omwezi gumu ate eyalina ssente ez'omwezi ogumu ng'amuwa ebbanga okugenda ngasasulako mpola okutuusa zonna lwanaaba azisasula ne ziggwaayo.\nYaweze nti abo abaamutuukirira nga abamumanyi ne bamusaba okubaggulira nga basasuddeko ssente ntono yabakiriza okukola kyokka nga bwebanoonya ssente zonna . Yakalambidde nti ekisonyiwo ky'ebbanga eryemyeezi ebiri yakiteekawo kubapangisa abo abaalina obusobozi okumusasula ssente za myezi essatu lumu era yabasonyiwa emyezi ebiri.\nKyokka yabayise nti bagenda bateese ng'abantu agenda kubawuliriza kyokka ekisobola okubeeyimirira kyokka ssente nga bamusasudde.\nWabula abamu ku bapangisa abaabadde bakaaba amaziga baamusabye nti abakirize bagyemu ebintu byaabwe babitwaale kubanga amateeka gaalina n'obuluvu bwa ssente obumulimu tabusobola.\nAssociation Kigozi Katanyoleka\nKibi okusaba akaboozi?\nBiibino ebinaatangira taata w'abaana okulabankana mu nnaku enkulu\nEbiwaliriza abakazi okwegatta ng'ekyagala tekiriiko


Bukedde Online - Aba Badminton bagenze Busia\nKCCA n'eya Madagascar zirwanira obukadde 990\nMadagasacr eyingiddewo okuttunka ne KCC\nNga Uganda yeetegekera empaka za Uganda International n’okutwala ttiimu mu mizannyo gya Commonwealth Games mu Australia ab’omuzannyo gwa Badminton (ttena ey’ekyoya) bagugaziyizza bwe bawadde amasomero 20 ebikozesebwa mu buvanjuba bwa Uganda.\nEbikozesebwa mu muzannyo guno okuli obuwujjo obukuba ttena, akatimba okuzannyirwa n’obupiira bikwasiddwa abasomesa bano mu rigyoni ya Busia nga byakwasiriziddwa ku ssomero lya Busia Border Primary School.\nAkulira emirimu mu kibiina kya Uganda Badminton Association (UBA), Simon Mugabi akuutidde abasomers okukozesa ebintu bino okunoonya talanta kubanga zijjudde buli wamu wabula nga zeetaaga kuyigga.\n“Eno Pulojekiti ya nsi yonna eyitibwa Shuttle Time ng’eddukanyizibwa mu mawanga 200 mu nsi yonna era nga Uganda lye limu ku go. Twatandika mu 2014 nga kitusanyusizza okulaba nti twafunye abawanguzi mu mpaka za Classic Books Schools Tournament ab’emyaka 10 nga baavudde Mbale era nga bayitidde mu pulojekiti eno,” Mugabi bw’ategeezezza.\nAmasomero kati gaweze 41 omwezi guno agakwasiddwa ebikozesebwa bya Shuttle Time ng’amalala gaavudde mu massekkati ga Uganda ng’ebyabwe baabifunidde Lugogo.\nTetujja kukomya kwogera ku ...\nFr Anthony Musala owe Ssaza ly’e Kampala taggwaayo! Ku mulundi guno avuddeyo n'ayogera ku mbeera mu ggwanga n'agamba...\nEbigambo bya Bp. Kaggwa ebi...\nOMUSUMBA John Baptist Kaggwa abadde alumirirwa ensi ye ne Bannayuganda era bingi by’azze aluhhamya eggwanga mu...\nPoliisi egobye 220 lwa buta...\nPOLIISI egobye abayizi 220 b'ebadde etendeka okufuuka abaserikale oluvannyuma lw'okukizuula nti tebalina bisaanyizo...


NUP/ People Power eyungudde musaayi muto Ivan Sendege asiguukulule omubaka Mutebi e Buikwe South - Watchdog Uganda\nIvan Sendege ku kkono ne David Mutebi omubaka aliyo\nEBY’OBUFUZI mu kitundu kye Buikwe South by’eyongeddemu ebbugumu bannakibiina kya NUP/ People Power bwe bayungudde omuvubuka envumuulo Ivan Sendege asigukulule Omubaka David Mutebi owa NRM aliyo mu lukiiko lwe Ggwanga olukulu mu kiseera kino.\nSendege nga mukugu mu kubala ebitabo ate nga mulwanirizi wa ddembe lya baana kayingo, nzaalwa ya mu Buikwe South mwenyini era nga agamba nti buli kizibu bannaBuikwe kye bayitamu akimanyi kubanga gye yazaalibwa, gy’akulidde, gyasomedde era nakolerayo mu kitongole kya International Needs Network of Uganda ekitakabanira okusomesa omwana we Ggwanga mu Buikwe ne Uganda okutwalira awamu.\nOno gwe twasanze ku kyalo Buikwe Ward A mu Town Council ye Buikwe gyazaalibwa yategezezza bannamawulire bwati;\nNzaalibwa omwami Bendict Kugobera ne Maama Mary Nagita Kugobera abatuuze mu Buikwe Ward A, wano we nazaalibwa saako n’okukula kwonna, era nze mwana asooka mu luggya.\nOkusoma kwange nakutandikira ku ssomero lya St. Balikuddembe Pulayimale elisangibwa mu Buikwe okutuuka mu kibiina eky’omusanvu, gye nava nga mpise bulungi ne neegatta ku ssomero lya Ngogwe Baskerville ne nsomerayo okuva mu siniya esooka okutuuka ku y’okuna.\nOluvanyuma neegatta ku ssomero lya Kisaasi College School elisangibwa mu Kawempe ne ntuulirayo siniya ey’omukaaga era ne mpita bulungi.\nNga ebigezo bikomyewo nasobola okuyingira ettendekero lye by’obusuubuzi MUBS ne nkuguka mu by’obusuubuzi ku ddaala erya Diploma, amangu ddala nga mmaze Diploma yange neeyongerayo mu Ttendekero ekkulu e Ndejje ne nsoma diguli yange eyasooka mu kubala ebitabo.\nBwe nali e Buikwe neegombanga nnyo abantu abasomye era nga okusoma okukuguka mu bintu ebyenjawulo kyali kirooto kyange, kyampaliriza okweyongerayo ne misomo era ne nkola diguli yange ey’okubiri mu by’obusuubuzi ku Ttendekero lya UMI mu Kampala.\nSendege mu kawefube w’okusitula ebyemizannyo e Buikwe South\nMu mwaka gwa 2011 nasalawo okufuna omubeezi era ngattibwa empeta nga nina emyaka 25 gyokka ne munange Racheal Sendege era kati tulina abaana 2.\nBwe nali nkula nayagala nnyo okubeera Puliida kubanga nalabanga abantu bangi mu kitundu kyaffe nga batulugunyizibwa awatali ayamba ne ngamba nti mukama bwalimpa omukisa okusoma okutuuka ewala ndikomawo ne mbawolereza naye tekyasoboka, wabula yadde nga nakuguka nnyo mu byefuna n’okubalirira ebitabo bwe nafuna omulimu mu kitongole kya Uganda Child Rights NGO Network nasalawo okwenyigira mu kulwanirira eddembe lya baana nga ngezaako okutuukiriza ekirooto kyange.\nWakati nga nkola omulimu guno nkoze ebintu bingi omuli n’okubangawo amateeka Gavumenti mwegendanga okuyita okukwasisa amateeka abatyoboola eddembe ly’omwana wa Uganda, nga neelisembyeyo lye likwata ku kisadaaka baana mu kiseera kino nga eteeka eyo liri mu bubage nga nze omu ku banoonyereza ab’okuntikko abalikolako.\nWakati mu kukola emirimu abantu bangi baganyuddwa mu ntuuyo zange kyokka nga kinnuma okuba nga ku ttaka gye nzaalibwa abantu bange tebanaba kuganyulwa nnyo mu mirimu gyange.\nMmanyi buli kizibu abantu baffe ab’eBuikwe South kye bayitamu kubanga byonna nange nabiyitamu kko nga nkula, Omuli eby’enjigiriza, eby’obulamu, amazzi amayonjo ne bilala.\nAbantu be Buikwe South bafunye ababaka bangi naye nga omulimu omukulu gwe basinga okukola kwe kwogera ennyo naye nga ebikolwa wansi mu bantu tebilabikayo, okugeza abavubuka ewaffe bangi tebalina mirimu kyokka nga kyalo ne ttaka balilina naye ogenda okubasanga mu budde bwokumakya nga bazannya zzaala saako n’okukuba embekuulo ze by’obufuzi songa baba oluusi beetaaga bakulembeze kubasomesa butya bwe bayinza kukozesa ttaka okusobola okufuna ensimbi ezibabezaawo saako n’okubakwasizaako mu bintu ebitotono.\nSendege lwe yakwasa abavubuka be Ngogwe Ente nusu bulaaya\nEbilala Sendege byayagala okukolera abantu be Buikwe South\nNja kwettanira nnyo okunoonyeza abantu baffe obutale bwe birime nga akasooli, ebinyebwa ne mwanyi naddala ebweru we Ggwanga, kubanga bambi e Buikwe abantu balimi nnyo naye badondolwa nnyo abasuubuzi be mmere saako ne birime ebilala eby’ettunzi.\nEby’obulamu e Buikwe South bikyali mu mbeera mbi nga amalwaliro agamu mu kitundu kino mafu nnyo, era nga bannabyabufuzi mu kitundu kino bagafaako mu biseera byakunoonya bululu, kye njagala kikome kubanga bannaBuikwe abeetaaga eby’obujjanjabi ebilungi.\nEnyingiza ya maka egenda kuba nsonga nkulu nnyo kubanga eno yetaagisa nnyo naddala mu kiseera nga abaana ba massomero bali waka, nga mukyo twagala abazadde bayigirize abaana okukola okusobola okwaza emmere mu maka okuli ey’okulya saako n’okutunda.\nSendege agenda kuvuganyiza mu Kibiina kya NUP/ People Power mu kulonda kwa bonna mu 2021.


Bukedde Online - Eyasse nnyina yasoose kwegeza mu mutoowe\nEyasse nnyina yasoose kwegeza mu mutoowe\nSsentebe w’e Kalungu Richard Kyabaggu yategeezezza abakungubazi abaabadde mu kuziika mukyala we Lillian Nansubuga 41, nga mutabani we gwe bateebereza okwenyigira mu ttemu lino bwe yeegeza mu kutta mutoowe.\nAbakungubazi mu kuziika Nansubuga ( mu katono).\nWakati mu kasiriikiro, yagambye nti baamutumye okunona muganda we asoma S3, kyokka bwe baatuuse mu kkubo n’ayagala okumutta.\nKyabaggu yagambye nti , “Omwana oyo Emmannuel Walugembe twamulaga omukwano mungi ne tumukolera buli kimu nga kwe tutadde n’okumuwa ebbeetu okugenda mu ssomero ly’ayagala.\nBwe yamala S5 n’agaana okuddaayo okusoma kyokka n’akkiriza okugenda mu galagi eyige obwamakanika. Yali tannakaza n’ajeera okudda mu galagi n’asalawo okugenda mu kyalo ng’ekyaddiridde kutta nnyina”.\nYagambye nti okuva lwe baamuggalidde mu kkomera ne banne bwiino mungi gwe bafunye era banoonya ssimu y’omugenzi nga kiyinza okubatuusa ku basse kuba waliwo eyamukubira essimu ng’amutegeeza nga bwe baali bamulinze awaka.\nMuganda we gwe yabadde anonye ku ssomero yagambye nti bwe baatuuse mu kkubo n’ayimiriza pikipiki wakati mu luguudo ng’emmotoka eneetera okubatuukako ng’ayagala ebatomere.\nAbadde yawa ne nnyina etteeka nti tasiba luggi nga tannadda nga bw’aba takomyeewo wakati okusula nga luggule kyokka kyatayagala kwe kutuuka ku luggi nga lusibe n’alwa ku mulyango.\nAbadde amwekengera kyokka nga talina kyakukola era yali yabategeeza nti bw’aba afudde bamuziika mu kabanja ke mwabadde yazimba ennyumba.\nAbazadde ba Nansubuga Deogratias Nsubuga ne Madalena Wanyana n’abooluganda baagondedde ekiraamo kya muwala waabwe ne bamuziika mu kibanja kye e Kabaale - Lwabenge mu Kalungu.\nOmusomesa w’ekigo ky’e Busagula, Robert Galiwango ne munne Francis Ssinnabulya baasabye Gavumenti eyongera okunyweza amateeka ku bantu abanywa enjaga.\n“Ssikudaala ono tumuziise naye enkya tuzzaako nze oba ggwe kuba abanywa enjaga tuwangaala nabo olaba baginywera ne ku ttaka ly’e Klezia e Lusozi nga tewali abakuba ku mukono”, musomesa Galiwango bwe yagambye.\nFr. George William Kajubi yasabye buli muntu yeegayirire Katonda akkakkanye emitima gy’abantu ababi buli olukya aboongera okutta bannaabwe.\nSsentebe wa LCIII, David Sseggawa ne sipiika wa disitulikiti Abdu Bbaale Mayanja baagugumbudde abazadde abakuza baana baabwe n’ekyejo ne batakkiriza mateeka kubakangavvula.\n“Mwe bazadde baffe mutukoze bubi kuba ebikolebwa abaana mubimanyi era bwe bakwatibwa musiiba ku poliisi nga mwegayirira nga Kyabaggu mugenda kumwetayirira ayimbule abaakwatiddwa”,Sseggawa bwe yakkaatirizza.\nMeeya w’e Masaka Godfrey Kayemba Afaayo ne Ssentebe wa LCV Jude Mbabaali baalaze okutya nti abanywi b’enjaga n’abalalu abaagobwa mu bibuga batandise okudda mu byalo.\nOmumyuka wa RDC e Kalungu Hajati Sarah Nanyanzi asabye abavubuka basaasire eggwanga nga beekomako ku kunywa enjaga.\nBbanka ya Centenary eyongedde okulongoosa empeereza yaayo\nGavana Mutebile asabye\nMunene ki ali mu ddiiru yâ€™okubbako abantu ssente mu kakodyo kâ€™okukola bbanka?


Bukedde Online - Leero mu mboozi z'omukenkufu tukulaze engeri butto w'obusigo bw'amapaapaali gy'akola ku maaso n'embuto ez'esiba\nLeero mu mboozi z'omukenkufu tukulaze engeri butto w'obusigo bw'amapaapaali gy'akola ku maaso n'embuto ez'esiba\nAkatabo ka Ham kawangudde engule ey'okubiri...\nOwa boda eyabbye embuzi asimattuse\nObusigo bw’amapaapaali obuvaamu butto, wansi nga bw’afaanana.\nWIIKI ewedde nakulaze ebintu eby’enjawulo by’osobola okukola mu bikoola by’amapaapaali. Wabula emigaso gy’amapaapaali tegikoma ku bikoola naye n’obusigo nabwo bwa mugaso eri obulamu bwo newankubadde ng’abamu babubuusa amaaso.\nJjukira nti eppaapaali kimu ku bibala ebisinga okuwooma era Christopher Columbus bwe yali akinoonyerezaako yakiyita ‘malayika w'oku nsi’ kubanga mu bibala bye yazuula yaliraba nga lya njawulo.\nMu ssaayansi baliyita ‘Karika pawpaw’ era wano we wava erinnya lyago egganzi erya ‘pawpaw’. Bw’owulira ayogera erinnya eryo mwattu tobula aba ayogera ku ppaapaali. Obusigo obwo bw’osuula ka nkulage emigaso gyabwo ssinga obeera obukamuddemu butto.\n1 Butto ono, ayamba okugonza ennyama. Waliwo ensobi ekolebwa abatambuza ente abazitulugunya ne kizireetera okusiba ennyama, kati abantu bagenda okugirya nga yakapye n’ebasiba embuto.\nKyokka bw’onywa butto ono akuyamba okugonza olubuto. Era ayamba omuntu obutafuna mmeeme eya wansi. Obuteesiba lubuto omuteeka ku mazzi agabuguma, era abantu abatalya mmere erimu kiriisa ekizimba omubiri tebasobola kubikubaakuba ky’ova owulira nti gundi tanywa mata, talya nnyama n’ebirala, naye butto w’amapaapaali amalawo embeera eno.\n2 Alimu ekirungo ekyoza omusaayi ate alimu ne Vitamiini C ayamba okukuuma omubiri nga tegulwalalwala ne bw’oba tolidde ppaapaali lyennyini.\n3 Abantu abalina amasavu mu misuwa abakolera bulungi, kino kikuuma omutima nga mulamu.\n4 Butto ono era ayamba okutangira kookolo w’ekyenda, kubanga bw’aggyawo olubuto okwesiba n’alwoza tewabaawo mmere esobola kwesibira mu kyenda ekiyamba ekyenda obutavundiramu mmere na kusomba ndwadde.\n5 Ayamba okugoba enkanyanya n’okugonza enviiri n’okumalawo situka. 6 Akkakkanya akalulwe akazimbye kubanga akooza.\n7 Abalumwa amaaso naddala abo abatuula ku kompyuta ekiseera ekiwanvu abakolera n’ababeera ku mataala agaaka ennyo n’abayamba obutalumwa maaso.\n8 Akola ku musujja n’amabwa. Omuntu afumba emmere kirungi n’omuteerawo abantu bo oba bakasitoma ne bamukozesa kuba ajjudde emigaso ntoko.\nOkumanya ebisingawo, tuukirira: Prof Bioresearch ku 0779-519652 / 0702-061652 oba kyalira edduuka lyaffe ku Bombo Road mu Kampala ku Equatorial Mall, Level 2, Edduuka nnamba 152, Email: profbioresearch@gmail.com


Omusajja abadde agezaako okunyaga emmundu ku musirikale akwatiddwa - Radio Simba, The Best Luganda Station in the World !\nOmusajja abadde agezaako okunyaga emmundu ku musirikale akwatiddwa\nPoliisi y’e Kaliisizo mu district y’e Kyotera ekutte Ssegawa George William 34, omutuuze w’e Matale mu Kaliisizo Town Council lwakugezaako kubba mmundu ku musirikale wa Poliisi PC Watira Vincent eyabadde aleeteddwa okukuuma eddembe ku bbaala ya Rhinaz Pub.\nKigambibwa nti ku ssaawa nga mwenda ez’okumakya ono yalumbye omusirikale nga akutte obwambe bubiri natandika okulwanagana n’omusirikale eyamusinza amaanyi wabula namwesimattulako nadduka namulekera essaati omwabadde ebiwandiiko ebimukwatako wamu n’essimu Poliisi byeyakozesezza okumunoonya nemukwata. Kigambibwa nti ono yakolerako e South Africa ne Somalia nga omukuumi okusinziira ku biwandiiko ebyasangiddwa naye.\nABASUUBUZI E LUKAYA BATABUKIDDE POLIISI


EBISALE BYENTAMBULA KU BUS BIRINNYE – CBS FM\nEBISALE BYENTAMBULA KU BUS BIRINNYE\nKatikkiro Mayiga alabudde Bannabulemeezi kukulagajjalira ettaka – baleese oluwalo\nEbbeyi y’amafuta erinnya buli lunaku n’omuwendo gw’abasaabaze omutono ogukkirizibwa okusaabazibwa mu bus, ba nnyini bus bagamba nti bibawalirizza okulinnyisa ebisale by’entambula okutandika olunaku lw’enkya olw’okuna.\nBannyini Bus mu Uganda abegattira mu kibiina ki United Bus Owners Association ltd nga bakulembeddwamu ssentebe wabwe Solomon Nsimire, bagamba nti tebayinza kusigala ku bisale bye bimu ng’amafuta galinnya, ate nga tebalabawo ssuubi lyonna kuva mu gavumenti okukoma ku bbeeyi y’amafuta eyekanama okuva ku ntandikwa y’omwezi oguwedde.\nMu kiseera kino ebbeeyi y’amafuta g’emmotoka peturooli ali wakati wa shs 4450 – 4900 buli liita okusinziira ku kitundu gy’ogaguze, ate Dizero ali wakati wa shs 3400 ne 3800/-.\nEzimu ku ngendo nga bwezigenda okusasulibwa okuva e Kampala: okugenda e Masaka osasula 20,000/-,\ne Mbarara 40,000/-, Kabale 70,000/-, Kisoro 80,000/-, Jinja 20,000/-, Mbale 40,000/-, Bukedea 45,000/-.\nAbava e Kampala okugenda mu bukiika kkono bw’eggwanga, Lira bakusasula 50,000/-, Gulu 50,000/-, Kitgum 65,000/-, Pader 75,000/- nengendo endala bwezityo zongeddwamu ebbeyi wakati wa shs 5000/- na 8000/-.\nWabula Winston Katushabe omukungu wa ministry evunaanyizibwa ku byentambula agambye nti balina okusooka okutuula ne bannyini bus nga tebanassa mu nkola bisale ebyo, obutanyigiriza basaabaze.\nAgambye nti bannyini bus enfunda eziwera bakozesa embeera nebanyigiriza abantu, naawa eky’okulabirako eky’ennaku enkulu ne mu biseera by’omuggalo ogwaleetebwa Covid 19 abantu bwebaasalawo okuddako mu byalo okwetegula ebibuga,nebasasuzibwa ebisale ebyakubisibwamu emirundi ng’esatu.


Bukedde Online - 'Obukulembeze bw’ennono bulina okweyambisibwa okutumbula enkulaakulana mu ggwanga'\nMukole ku bizibu bya ba Imaam b’omu Kampala...\nBino byonna biri mu mboozi eyagudde amakerenda ng’anyumya n’omusasi wa Bukedde DICKSON KULUMBA ku myaka 26 egy’amatikkira ga Kabaka Mutebi II;-\nBiki ebikoleddwa Obwakabaka okutumbula eby’enjigiriza?\nOkusookera ddala okukubiriza obukubiriza abantu nti basoosewaze eby’enjigiriza ndowooza nti ogwo mutendera munene. Kabaka atukubiriza emirundi egitamanyiddwa na muwendo natulaga nti eky’okubugagga kyoyinza okulekera omwana,ku musomesa era abantu bangi bamwanukudde.\nAmasomero mangi kabaka agatandiseewo okuviira ddala ku gasooka okutuuka ku gasembayo,abantu nebagagendamu ne babangulwa. Eky’okusatu, kabaka ayambye abaana bangi okuyita mu nsawo ya Kabaka education fund. Ndowooza nti ku ludda olwo Obwakabaka bukoze kinene ng’osanga singa obwakabaka tebwaliwo, omutendera gw’ebyenjigiriza gwetuliko sinnga tetuguliiko.\nKu by’obulamu, era obwakabaka bukoze kinene okusookera ddala mu kaweefube w’okutangira abantu endwadde era kino okirabira mu Kabaka okubeera emunyeenye y’ekitongole ky’amawanga amagatte mu kulwanyisa obulwadde bwa mukenenya,ekifananyi okifuna bulungi nti awo ali ku byabulamu.\nSinga kabaka taliwo,tetwabibadde na misinde mubunnabyalo. Emisinde gino givuddemu okutumbula eby’obulamu okuli okulwanyisa okutonya mu bakyala,obulwadde bwa nnalubiri. Singa kabaka taliiwo osanga eby’okugemesa abaana byandibadde byanjawulo. Okukubiriza Nnabagereka gwakola eri abaana abawala obutafuna mbuto nga tebanetuuka kubanga bwebazifuna nga tebanetuuka ate bafunirayo endwadde. Ebyo byonna bisoboka kubanga obwakabaka webuli. Ndowooza tulina okweyambisa obukulembeze obw’ennono okulaba nti twongera amaanyi mu kaweefube gwetulina ow’amasomero tulina ey’okuzimba amasomero g’ebyemikono,tulina enteekateeka ngazi mu by’obulamu kubanga abantu ababangule obulungi nga basomeseddwa nga bafunye eby’enjigiriza eby’omulembe ate balamu, be babeera ab’omugaso mu mulembe guno omutebi.\nObukulembeze obw’ennono kyeki?\nObukulembeze bw’ennono kitegeza Ssabasajja Kabaka okutuukira ddala ku mukulembeze asembayo mu nteekateeka y’Obwakabaka. Abakulu b’ebika osobola okuboogerako okuviira ddala ku kasolya okutuukira ddala ku luggya.obwo bwonna bukulembeze bwa nnono.\nKabaka agonjoodde nnyo enkayana mu bika nnyingi. Emyaka mitono egiyise agonjodde emigozibano mu kkobe,engeye, Nakinsige,envubu okulaba ng’ebika binywera okutuukiriza obuvunanyizibwa bwaabyo.\nOmulamuzi Ssekaana yalamudde bulungi mu musango gw’ekika ky’ekkobe bweyawadde abantu amagezi nti ensonga z’emisango gy’ebirina girina kusalibwa Kabaka kubanga ensonga z’ebika mu nnono zaffe Kabaka yazimala era omuntu bwayawukana ku ntereeza eyo, abeera afuuse kaasa,ayawukanye ku mugendo!\nEkyo kyetukubiriza abantu bonna. Kabaka yalagira buli kika kibeera n’embuga esala emisango muunda mukyo,eyo bweremwa ng’ogenda mu ddiiro lya katikkiro- kkooti ya kisekwa,bwova eyo ng’ogenda ewa Kabaka,bwegukumegga ng’ojjulira gyaali oba olyaawo yejjulule. Eyo y’entereeza gyetulina mu nnono ya Buganda. Toyinza kuba ng’okayanira bya nnono ng’ate byokola si bya nnono.\nEnsonga y’eddwaliro okutumbula eby’obuamu eyimiridde etya?\nEnteekateeka z’eddwaliro tuzirina naye kintu kinene. Twalowooza nti katusooke tukole obujjanjabi obusookerwako kubanga endwadde ezisinga ebitundu 70ku buli 100 zijja ku butabeera bayonjo nga Kabaka bweyabadde e Bugerere yakubiriza abantu okwemanyiza okunaaba mu ngalo n’ebintu ebirala. Tukola ensisira z’eby’obulamu era abantu nkumi na nkumi,bajjanjabwa nga bwetulinda obusobozi n’eddwaliro eddene lirizimbibwa.\nBangi mu kiseera kino balaba eby’enjigiriza byaffe ng’ebyetaaga okukyusa tudde ku masomo g’ebyemikono,okiraba otya?\nEnkola gyetugoberera mu by’ebyenjigiriza gavumenti eyawakati yegibangawo era enkola eriwo kati ya mwana kufuna 100 ku 100. Kituufu bangi balowooza nti sinnungamu. Omwana bwakwata ebintu obukusu n’ayita, kiyinza okumubuzaako kyeyekolera oluvanyuma. Kati ekiri mu nsi ku ludda olw’ebyenjigiriza kwe kulekera abaana ekyaanya okuba abayiiya. Singa otunulira tekinologiya gwetulina ensangi zino ng’ebyuma kalimagezi, omutimbagano, emikutu gimukwanira, enkola ya mobile money,bivudde mu buyiiya si kugamba nti ababiyiiya,balina diguli.\nObuyiiya singa ogenda e katwe, ebyuma ebyo byebaweesa bisobola okubeera ku ddaala ly’ensi yonna nga babulamu okuwawulwa-finishing. Singa wetegereza ababazzi ng’oli bwakubajjira akammeza tojjula n’olowooza nti bivudde bulaaya.\nGavumenti eyawakati esaana okutandika okulowooza ku ky’okuvumbula ebitone,bwe bivumbulwa nebitumbulwa okusinzira ku ngeri abayizi gyebatendekebwamu. Kati ensoma ey’abaana okukwata obukusu egenda eddiba kakati wetwogerera, ebintu bikalimagezi mu nsi nnyingi, ekimu kisobola okukola emirimu gy’abantu 10. Abantu abayiiya pulogulamu ebyuma ebyo kwebikolera n’ababiweesa bafuna ensimbi nkumu. N’olwekyo tulina okulaba engeri ensi bwegenda ekyuka. Obwakabaka busobola okubeerako kyebukola naye kirina okutandikiraku gavumenti eyawakati kubanga yevunanyizibwa ku kyusa eby’ensoma y’eggwanga.\nBwekityo tulina okutandika okulekera abaana ekyaanya okuyiiya n’okutumbula ebitone. Basobola okutandika okuwa omwana eyayiiyiza ekintu oba alina ekitone mu kintu obubonero nga bwebuweebwa amaanyi oluzungu n’abalala.\nWaliwo abalina endowooza nti bajjajja abakulu b’ebika tobalabawo ng’enjogera y’ennaku zino bweeri,Buganda ogitambuliza ku basuubuzi. Obutuufu bwa kino buli butya?\nEkyo si kituufu n’akamu. Nkugambye nti Kabaka agonjodde ensonga nnyingi mu bika. Ensonga zagonjoola ziyitamu mikono gyange, nkyadde ku butaka bw’ebika obw’enjawulo,awo mbeera ntumbula bika,ntambudde n’abataka emitala w’amayanja nga njagala basisinkane abazzukkulu baabwe nga nziggyayo obukulu bw’ebika. Sirowooza nti eriyo omuntu akuliza ekika nga nze. Njogera kimu bibiri nga njogera ku kika kuba bwoyogera ku mutima ng’omulala ayogera ku ndiga. Era ndowooza nti ebika bivuddeyo nnyo olw’ekyo. Twakola ebibumbe biibyo ku Kabakanjagala,okwagala okuggyayo obukulu bw’ebika. Omuntu ayogera ekyo abeera tagoberera nsonga.\nAbakulu b’ebika emirimu gyaabwe wegiri mirala,abasuubuzi nabo egyaabwe mirala sirowooza nti abakulu b’ebika bandikoze egy’abasuubuzi. Katugambe nanditambudde n’abakulu b’ebika netugenda eyo mu byalo okunoonya ettofaali. Abakulu b’ebika batulambika mu nnono ne ofiisi yaabwe tugitaddeko amaanyi. Okutwalira awamu ndowooza ebika biyitimuse nnyo emyaka gino.\nN’ekirala kyensobola okwongera okukunokerayo, kwe kulanya ewa Kabaka. Enteekateeka zino Katikkiro azibeeramu. Ebika nasanga byali bimaze emyaka 10 nga tebiranya.\nBisanye okubeera n’obukulembeze. Nga birina Katikkiro n’akakiiko akafuzi akaammanyi. Balina ebiwandiiko n’enteekateeka ez’okugenda mu maaso okuli okulambula abazzukkulu. Ebika bitandise okukola enteekateeka z’enkulakulana.\nTwagala ettaka lyonna ery’ebika libeere mu nkiiko z’abayima. Bayinza okujja ofiisi ya Ssabawolereza wa Buganda nebayambako olw’okusobola okukuuma n’okutaasa ettaka olw’emirembe egirijja.\nEby’ensowole biyinza okukomezebwa bitya?\nBwotunulira ebyafaayo,edda n’edda wabaddewo ab’eggwanyiza kyokka okuyita mu mbuga ezirina okuteekebwa mu bika, zezinagonjola enkayana zino naye okwegwanyiza n’ensowole bizibu bya kumalawo. Naye byonna Kabaka amala ensonga naziyingiramu, nazitereeza.\nKabaka Okulambula obutaka bw’ebika kirimu makulu ki?\nOkusooka abazzukkulu bangi tebalamaga ku butaka bwaabwe. Bwe batalambula ebika binafuwa n’obutaka okwagala okusanawo. Kabaka bwalambula obutaka bw’ebika,kiwalirizza abazzukkulu nabo okuddamu okulamaga\nKinyweza obumu kubanga kabaka bwaba analambula, ab’ekika balina okwekwanyakwanya bamulambule.\nKikuuma ettaka naddala ng’abo abaagala okunyaga ettaka ly’ebika nga batya oluvanyuma lw’okumanyira ddala nti obwo bwe butaka bw’ekika ekyo.\nKyongera okuggumiza obukulu bw’ebika kubanga Buganda erukibwa bika n’olwekyo Kabaka bwabirambula abeera akkatiriza obukulu bw’ebika ng’erimu ku ssiga okutudde obwakabaka.\nNkulisa nnyo ssabasajja kabaka ng’ali ku nnamulondo ya Buganda. Olugendo lubadde luwanvu lubaddemu obuwonvu n’ebiko naye okutuusa leero mukama atubedde. Tetulema kwebaza kabaka olw’engeri gyatulambiseemu okuleeta enkulakulana, okuyamba abavubuka okuvaayo. Nebaza nnyo abantu ba Buganda abataweera okulaba ng’Obwakabaka butambula. Okuyimirizaawo Obwakabaka emyaka 26, awatali musolo gusolozebwa mu ngeri ntongole, tekibadde kintu kya kuzanya okuggyako ng’oli agamba nti atamukutte. Omulimu munene,mulimu muzito naye Abaganda n’emikwano gyaffe batuwagidde netubeerawo netukola ebyo ebitugasizza emyaka 26 ate n’emyaka egirijja. Awo obuganda bwonna mbwebaza n’abantu bangi abatalina baganda betutambudde nabo era ndowooza ekyo kirungi mu kugatta eggwanga lyaffe Uganda.


Bukedde Online - Kaaya Kavuma asiibuddwa Lutikko yabooze nga basiibula\nBasonze ku basse Ziggy Wine\nKaaya Kavuma: Entaana ye bagizzeemu emirun...\nGodfrey Kaaya Kavuma 82, asiibuddwa mu kitiibwa e Namirembe gye baamwogereddeko ng’omusajja atasangika kubanga wadde mugagga abadde muntumulamu, waakisa, atya Katonda era ayagala Buganda ne Uganda.\nLutikko yabooze nga basiibula Kaaya Kavuma.\nKabaka yamwogeddeko nga musajja we enkwatangabo ate mukwano gwe ddala eyamuyamba ennyo okuva nga Kabaka wa myaka 17.\nYamubudamya mu maka ge e Ethiopia ne Nairobi mu biseera ebyali ebizibu. "Mu maka ga Kavuma gye nnasajjukira n'anteekateeka nga hhenda okufuuka Ssaabataka.\nKavuma yampanga essuubi nti eggwanga lyaffe Buganda n'ensi yaffe byali bisobola okuddawo", Ssaabasajja bwe yategeezezza mu bubaka obwasomeddwa Omulangira David Wasajja.\nKavuma era yakola nnyo mu nteeseganya z'okukomyawo Ebyaffe. Era yakola nnyo mu kukomyawo Kabaka ekimpoowooze.\nYalina omukono mu buli kintu mu nteekateeka z'amatikkira. "Abasajja abakulu abalina emmizi, abatakolerera bitiibwa na kwekkusa nga Kavuma batono ddala. Abantu abalala balina okubalabirako olwo ensi yaffe ebeeremu empisa n'obuntubulamu", Beene bwe yagambye.\nWasajja yabadde ayogera mu lutikko eyakubyeko. Okusaba kwakulembeddwa Omulabirizi wa Central Buganda eyawummula Dr. George Sinabulya eyategeezezza bw'abadde mukwano gwa Kavuma okuva mu myaka gye 60.\n"Kavuma abadde mugagga ku ngulu ne mu mwoyo. Abadde waakitiibwa mu ndabika ne mu kwogera. Abadde waakisa", Sinabulya bwe yagambye.\nN'agattako nti obuwombeefu bwe, ekisa n'okutya Katonda bye bimufudde ky'ali. Abalabirizi okuli Wilberforce Kityo Luwalira, Jackson Matovu, James Ssebaggala ne Dr. Michael Ssennyimba bonna baanywezezza ebigambo bya Sinabulya ku Kavuma nti abadde wanjawulo.\nKavuma eyafudde nga July 27, obulwadde bw'ensigo n'omutima aziikibwa leero e Sagala Buwaya.\nEssanduuko omuli omulambo yabikkiddwaako olugoye mu langi za bendera ya Buganda.\nAb'e Mmengo baakulembeddwa Katikkiro Charles Peter Mayiga eyagambye nti ssinga teyali Kavuma osanga Mayiga teyandibadde Katikkiro.\n"Olumu nnatendewalirwa obuweereza bw'e Mmengo ne njagala okulekulira kyokka Kavuma ne John Katende ne bantegeeza nti sigeza okukuba Kabaka obwami", bwe yagambye.\nKavuma n'ayongerako: Siddayo okukuwulira ng'ekyo okiyisa mu kamwa ko okukuba Kabaka obwami. Nnaabagereka Sylvia Nagginda y'omu ku beetabye mu kusaba.\nGavumenti yakiikiriddwa Nnampala waayo mu palamenti, Ruth Nankabirwa eyagambye: Kavuma abadde muweereza wa Kabaka ate nga ne Gavumenti agiwagira. Batono abalinga Kavuma mu kkowe eryo.\nN'agamba: kabineti yayogedde ku Kavuma era Museveni n'ategeeza baminisita be nti Kavuma yawaayo kinene mu lutalo kyokka amwewuunya kubanga abadde teyeemulugunya ng'abalina kye baakola mu lutalo abalala.\nGavumenti yawadde obukadde 30 ng'amabugo. Nnamwandu Miriam Kavuma ng'asiibula mukwano gwe yagambye: tuwangadde ne Kavuma emyaka egisukka mu 50. Anjagadde nnyo mu bulungi ne mu bubi.\n"Kavuma alwalidde emyezi munaana. Yasooka kulwala nsigo ekyaddirira misuwa kunafuwa. Ku Lwomukaaga lwe yafudde baakeera kunyumya nga baseka.\nNsereko, Nyakana ne Zziwa baleebezza mu Kampala\nAmerika etangaazizza ku buyigirize bwa Sematimba\nUhuru akkirizza bw'awanguddwa Nsegumire


Bukedde Online - Ayogedde abagagga 30 abagoba abantu ku ttaka\nLooya wa Walukagga akyetegereza ndagaano\nAdded 18th November 2009\nVincent Nyanzi akiikirira Busujju era Minisita alondoola ebyenfuna yagambye nti amagombolola gonna ana (4) agali mu kitundu kyâ€™akiikiriraÂ eriyo okusengula abantu. Abasengula abantu kuliko nâ€™eyali Ssaabalangira Besweri Mulondo.\nNâ€™agamba nti abantu baasooka kuwakanya tteeka, kyokka bw\nNâ€™agamba nti abantu baasooka kuwakanya tteeka, kyokka bwe lyayimirizibwako kyawa omukisa abaali basoose okuliwakanya nabo okutegeera omugaso gwâ€™etteeka nti lizze kuyamba bbo.\nBino yabyogeredde mu palamenti eyabadde eteesa ku bbago lyâ€™etteeka lyâ€™ettaka eggulo.\nKyokka abamu ku babakaÂ Â abava mu bukiikokkono nâ€™obuvanjubwa bwa Uganda baanenyezza aba Buganda olwâ€™okwetemaatemamu ne balemwa okuba nâ€™eddoboozi eryawamu ku tteeka lyâ€™ettaka.\nKino kyaddiriddeÂ ababaka ba Buganda abasingaÂ Â okubulawo mu palamenti ngâ€™eteesa ku tteeka lino ekkulu.\nAbava mu BugandaÂ abaayogedde ku tteeka abamu baaliwagidde abalala ne baliwakanya.\nâ€œFfeÂ abava mu bukiikokkono nâ€™obumu buvanjuba , tusobodde okusuuza gavumenti akatunduÂ mu tteeka lyâ€™ettaka akatukola obubiÂ kubanga tukolera wamu.Â Kyokka Buganda erina ababaka 70 kyokka mu Palamenti temuwera wadde 10â€, Nandala Mafaabi bwe yagambye.\nBino byabadde mu Palamenti egguloÂ ngâ€™ababaka bakubaganya ebirowoozo ku bbago lyâ€™etteeka lyâ€™ettaka. Omubaka John Odit ye yasoose okusomooza ababaka abava mu Buganda nti tebalina kye bakozeewo kufuna ddoboozi lyawamu ku tteeka lino so nga lisinga kukwata ku bo.Â Â Â Â Â Yabawadde amagezi okugenda mu lusirika baveeyo nâ€™eddoboozi limu kibawonye okuswala nga bakubagana empawa ku tteeka.\nAnthony Yiga (NRM Kalungu West) eyagambye nti kimuluma okulaba ngâ€™ababaka ba Buganda teboogeza doboozi limu. Wabula yawagidde etteeka nâ€™agamba nti lyetaagibwa okulwanyisa omuze gwâ€™okusengula abantu ku bibanja byabwe. Yasabye ensawo enaasobozesa abasenze okwegula essibwengamu obuwumbi 100 buli mwaka.\nMathias Nsubuga (DP Bukoto North) yagambye nti abâ€™akabondo ka Buganda bwe baasisinkana Pulezidenti, baamulaga ebituli ebirimu era ne balonda bannamteeka babiri; John Kawanga ne Peter Nyombi babizibe.\nÂ â€œEkyatwewuunyisa olwaddako Pulezidenti yayita ba NRM Buganda bokka, era eno yâ€™ensonga lwaki tukubagana empawa,â€ bwatyo bwe yategeezezza.\nÂ John Kawanga (DP ekibuga Masaka) yatapuse amateeka nâ€™agamba nti ebbago teryajjiridde kugonjoola bya ttaka mu Uganda nti wabula liri ku nkolagana wakati wa bannannyini taka nâ€™abasenze baabwe nti kubanga etteeka lya Idi Amin lyaggyawo obwannannyini ku ttaka nâ€™obwannannyini ku bibanja, nti newankubadde Ssemateeka wa 1995 yazzaawo obwannannyini ku ttaka, teyazzaawo bwannannyini ku bibanja.\nSam Njuba (FDC Kyaddondo East) yagambye nti okuva ekitundu 32B lwe kyaggyiddwa ku bbago, kati liri ku mayiro mu Buganda. Wabula Minista omubeezi avunaanyizibwa ku kukulakulanya ebibugaÂ Urban Tibamanya (NRM Kashari) nâ€™amuwabula nti ne mu Ankole, ne Tooro nayo waliyo eryâ€™obwannannyini. Njuba yakikkirizza nâ€™agamba nti nalyo lya Mayiro.\nHaji Hussein Kyanjo (JEEMA Makindye West) ne Lulume Bayiga (Buikwe South) bawakanyizza nnyo ebbago lino ne bategeezaÂ nti ligenderera kunafuya bannannyini ttaka okufaanana nga bannannyini malundiro bwe baanaafuyizibwa ne gatwalibwa abasenze.\nChristopher Kibanzanga (FDC Busongora) ne Winnie Kiiza (Mukazi Kasese â€“FDC) baaweze nti abantu bâ€™e Kasese tebagenda kusasula busuulu nti muntu yenna kubanga tebalina landiloodi gwe bamanyi era nâ€™awa gavumenti amagezi okuzimba amakomera mangi e Kaseese nâ€™e BundibugyoÂ mwe banaasibira abantu abanaajjema okuwa obusuulu\nMaj. Tom Butime (NRM Mwenge North) yalisanyukidde nnyo okujjukira abasenze nâ€™agamba nti yâ€™enaaba entandikwa ya gavumenti okweddiza obwannannyini mu kifo kyâ€™abantu abâ€™olubatu.\nWilliam Nsubuga (NRM Buvuma) naye yaliwagiddeÂ kubanga abâ€™ettaka bagobaganya abebibanja olwâ€™okuba baazira obusuulu obwa 1,000/- buli mwaka ate obukiiko bwâ€™ettaka ne butaweebwa nsimbi kugereka bulala.\nCrime Preventer asimattuse okuttibwa e Kalungu\nEyanyakudde akasawo emagombe asimbyeyo kitooke!


Bukedde Online - Omuzadde leeta omwana mu mwoleso gwa Harvest Money\nOmuzadde leeta omwana mu mwoleso gwa Harvest Money\nObuwanguzi bw'okuyita PLE tubuggye mu Bukedde\nABAYIZI ba MST Junior Academy erya Dr. Emma Naluyima ne bba Ssaalongo Washington Mugerwa bacamula abayizi n'abaana abeetaba mu mwoleso gwa Harvest Money ogutegekebwa Vision Group etwala ne Bukedde.\nDr. Naluyima agamba nti, abayizi bano balaga abazadde nti abaana basobola okuyiga okulima n'okulunda ng'ate bakola bulungi ne mu by'ekibiina. "Oluvannyuma lw'okuwangula empaka z'omulimi asinga n'afuna ekirowoozo ky'okutumbula obulimi n'obulunzi mu ggwanga nga tutandikira ku baana okulaba nga tuzimba ebiseera by'eggwanga eby'omu maaso ebitangaavu era ebinyweevu", Dr. Naluyima bw'agamba.\nMULEETE ABAANA MU MWOLESO Robert Kabushenga, akulira kkampuni ya Vision group etegeka omwoleso guno agamba nti ekimu ku biziηηamya obulimi n'obulunzi mu Uganda be bazadde obutayigiriza n'okwagazisa abaana baabwe emirimu gye bakola okuva mu buto.\nAwa eky'okulabirako ekya famire gye yasisinkana e Budaaki ey'abalimi b'ennyaanya nga yaakazirimira emyaka 100 era ng'aliwo kati muzzukulu w'eyagitandika nga ku myaka 34 alina diguli eyookubiri mu kulima ennyaanya kyokka nga ssente ze bayingiza mpitirivu.\nPolof. Diana Nambatya Nsubuga ng'ono asomesa abaana okulimira awafunda, agamba nti mu kiseera kino ng'emirimu gya ofi isi mitono bw'ogeraageranya obungi bw'abatikkirwa buli mwaka okuva mu yunivasite n'amatendekero amalala mu Uganda, ky'ekiseera abazadde okuyigiriza abaana baabwe okulima n'okulunda nga bizinensi.\nOno agamba nti, abazadde okugenda mu misomo n'emyolesobokka abaana ne babaleka emabega ebeera nsobi kuba abaana kye balabye kisigala ku bwongo bwabwe ne bakula nga bakirowoozaako.\nAgamba nti, ekitandikirwako kwe kuwa omwana okwagala okukola ekintu. Omwana ssinga omutwala mu mwoleso kimuyamba okubaako by'alaba ne bimusigala mu birowoozo era ssinga binaamusanyusa agenda kusigala ng'abirowoozaako mu ngeri y'obwagazi.\nOmwana okumuleeta mu mwoleso omuli abaana abalala aboolesa, kya kumuyamba okulabira ku banne nti okulima n'okulunda mulimu ogusobola okuvaamu ssente kuba abamu ku masomero n'awaka bakitwala nga kibonerezo olwo n'akula nga tayagalira ddala kulima na kulunda.\nMu mwoleso omwaka oguwedde, amasomero ag'enjawulo gaayolesa abayizi baabwe bye bakola omuli keeke, kulisipusi, ebirime ng'enva endiirwa n'ebirala. Bino byonna bibayamba okufuna akatale k'ebintu byabwe olwo abayizi bano ne bakimanya nti bye bakola bisobola okuvaamu ssente ne bwe babeera bavudde ku ssomero ne basobola okweyimirizaawo.\nOlw'okuba nti mu mwoleso guno mubeeramu ebyolesebwa eby'enjawulo, kibayamba okwongera okugaziya okumanya kwabwe n'obusobozi okulowooza ku bye basobola okukola n'obulamu bwabwe olwo ne kibayamba okumanya amasomo ge basobola okukola\nKawanga takyalina kipya - Mpuuga\nPolof. Bukenya asuze Luzira


Bukedde Online - ▶ Paapa awadde Bannayuganda 8 ebitiibwa\n▶ Paapa awadde Bannayuganda 8 ebitiibwa\nAbamu ku beetabye ku mukolo.Ku kkono ye Regina Yiga.\nPaapa Francis awadde Bannayuganda munaana ebitiibwa by'abaserikale ba Paapa okubasiima olw'emirimu emirungi gye bakolera Eklezia.\nMu baaweereddwa kuliko; Tereza Mbire okuva mu kigo ky'e Kansanga ono ye nnyina wa Charles Mbire owa MTN, Regina Yiga okuva mu kigo ky'e Munyonyo, mukyala wa nnannyini Steel and Tube ne Mary Nansubuga ng'aweereza mu ofiisi z'essaza lya Kampala.\nAbalala ye Joseph Yiga, nnannyini Steel and Tube, okuva mu kigo ky'e Munyonyo, Dr. Saturninus Kasozi Mulindwa ono ye ssentebe wa Lubaga Foundation, Kiwamirembe Shrine, Anthony Nakalya Mateega eyali Ssaabakristu wa Kampala, ng'ava mu kigo ky'e Bunnamwaya nga kati y'amyuka Ssaabakristu wa Uganda, Polof. Peter Kasenene eyaliko Ssaabakristu wa Uganda ate ne Ssaabakristu wa Mbarara Archdiocese ng'ava mu kigo kya Mbuya ne Emmanuel Katongole cansala wa Nkumba University omuggya era ssentebe wa kkampuni ekola eddagala eya CIPLA e Luzira.\nBino byalangiriddwa Cansala wa Kampala, Fr. Dr. Pius Male, mu Mmisa eyakulembeddwa Ssaabasumba, Dr. Cyprian Kizito Lwanga ku Pope Paul VI Memorial Hotel mu Ndeeba ku Ssande ku mukolo nga bannaddiini (Abasisita ne Babbulaaza n'abasaseredooti abali wansi w'ebibiina eby'enjawulo) mu ssaza\nlya Kampala bakuza olunaku lwabwe.\nNg'ayigiriza, Ssaabasumba yennyamidde olw'embeera embi ey'ebyokwerinda eri mu ggwanga n'asaba wabeerewo okusonyiwagana era n'asiima Pulezidenti Museveni okuvaayo n'agumya eggwanga ku mbeera eno.\nBajaguzza emyaka 50 egy'Abajulizi mu Uganda


Bukedde Online - DP esiimye Obwakabaka bwa Buganda: Etandise okuperereza Bobi Wine\nAbagambibwa okuwa Omuzungu enjaga eyamutta...\nBavunaaniddwa okutegeka okuwamba omugagga...\nDP etegeezezza nti eyogeraganya n’abanene b’oludda oluvuganya Gavumenti okuli Bobi Wine, Dr. Kiiza Besigye, Loodi meeya Erias Lukwago n’abalala okulaba engeri gye bayinza okukwataganamu okugisigiukulula.\nBino Pulezidenti wa DP Nobert Mao y’abitegeezezza n’asiima Obwakabaka bwa Buganda olw’okuvaayo ne buwagira entegeka z’okutumbula eby’obulamu ng’okulwanyisa ‘siko seero’ n’ekikulukuto nga bayita mu misinde gy’amazaalibwa ga Kabaka era n’ategeezezza nti ekibiina kiri wamu n’Obuganda mu kujaguza amazaalibwa ga Kabaka aganaaba e Buddu.\nMao abadde ayogera eri bannamawulire era enenyezza gavumenti olw’emisolo emipya gy’etegeka okuleeta ku nkozesa y’amasimu ne kompyuta gy’egamba nti tegyetaagisa ky’erina okukola kwe kukendeeza ku bungi bw’abakungu b’esasaanyizaako ensimbi ng’ababaka ba Palamenti ne Baminisita.\nKu nkolagana y’ekibiina n’ab’oludda oluvuganya gavumenti, Mao agambye nti atandise okwogeraganya n’abanene baalwo okuli abakungu ba FDC nga Col. Kiiza Besigye, Maj. Gen. Girigooli Mugisha Muntu, pulezidenti wa FDC, Patrick Amuriat, n’abalala nga Loodi Meeya Erias Lukwago, omubaka wa Kyadondo East Robert Kyagulanyi amanyiddwa nga Bobi Wine okulaba engeri gye bayinza okussa akazito ku gavumenti bagisuuze obuyinza.\nMao era yategeezezza nti musanyufu okulaba ng’abamu ku baali beewagudde ku DP ng’aba Ssuubi n’abalala batandise okudda eka.\nKyokka yalumbye gavumenti olw’okugezaako okulemesa ekibiina okutegeka ensisinkano y’abaaliko mu kiwayi ky’abavubuka ba DP ekya UYD n’agamba nti bagenda kusisinkana ssaabaduumizi wa poliisi, Okoth Ochola beemulugunye ku nsonga eno.\nKu by’enfuna yagambye nti bidobankanye olw’obwavu n’ebbula ly’emirimu n’agamba nti kya nnaku okuba nga gavumenti amakampuni g’abagwira g’ewa kontulakiti z’okukola emirimu egitali gimu ng’okulima enguudo tegassaako mateeka gazikaka kukozesa Bannayuganda era bakung’anya musimbi gwabwe nga batwala bweru.\nMaj. Gen. Girigooli Mugisha Muntu


Engero za Baibuli: Danyeri mu Kinnya ky’Empologoma - Omukutu Omutongole ogw’Abajulirwa ba Yakuwa ku Internet\nOO! KIRABIKA nga Danyeri ali mu kabi ka maanyi nnyo. Naye empologoma tezimukolako kabi konna! Omanyi lwaki? Ani eyatadde Danyeri mu kifo kino awali empologoma zino zonna? Ka tulabe.\nKabaka wa Babulooni kati ye musajja ayitibwa Daliyo. Ayagala nnyo Danyeri kubanga Danyeri wa kisa era wa magezi. Daliyo alonda Danyeri okuba omufuzi omukulu mu bwakabaka bwe. Kino kireetera abasajja abalala mu bwakabaka okukwatirwa Danyeri obuggya, era kino kye bakola.\nBagenda eri Daliyo ne bagamba: ‘Tukkiriziganyizza, Ai kabaka nti okole etteeka erigamba nti okumala ennaku 30, tewali muntu yenna asaanidde kusaba katonda omulala yenna okuggyako ggwe, Ai kabaka. Singa omuntu yenna ajeema, asaanidde okusuulibwa mu mpologoma.’ Daliyo tamanyi lwaki abasajja bano baagala etteeka lino likolebwe. Naye alowooza nti kirowoozo kirungi, n’olwekyo ateeka etteeka lino mu buwandiike. Kati etteeka lino teriyinza kukyusibwa.\nDanyeri bw’amanya ku tteeka eryo, agenda ewuwe n’asaba, nga bw’akola bulijjo. Abasajja ababi bakimanyi nti Danyeri tayinza kulekera awo kusaba Yakuwa. Basanyufu, kubanga kirabika nti olukwe lwabwe olw’okutta Danyeri lugenda kuyitamu.\nKabaka Daliyo bw’ategeera lwaki abasajja bano baayagala okukola etteeka lino, anakuwala nnyo. Naye tayinza kukyusa tteeka eryo, bwe kityo alina okuwa ekiragiro eky’okusuula Danyeri mu kinnya ky’empologoma. Naye kabaka agamba Danyeri: ‘Nsuubira nti Katonda gw’oweereza, ajja kukuwonya.’\nDaliyo alemererwa n’okwebaka ekiro kubanga munakuwavu nnyo. Enkeera adduka n’agenda ku kinnya ky’empologoma. Oyinza okumulaba wano. Akoowoola: ‘Danyeri, omuweereza wa Katonda omulamu! Katonda gw’oweereza yasobodde okukuwonya okuva ku mpologoma?\n‘Katonda yatumye malayika we’ bw’atyo Danyeri bw’addamu, ‘n’aziba emimwa gy’empologoma ne zitankolako kabi.’\nKabaka musanyufu nnyo. Alagira Danyeri okuggibwa mu kinnya. Awo n’alagira abasajja ababi abaagezezzaako okutta Danyeri okusuulibwa eri empologoma. Nga tebannaba na kutuuka wansi mu kinnya, empologoma zibataagula ne zimenyaamenya amagumba gaabwe.\nAwo Kabaka Daliyo awandiikira abantu bonna mu bwakabaka bwe: ‘Ndagira buli muntu yenna okussa ekitiibwa mu Katonda wa Danyeri. Akola ebyamagero eby’amaanyi. Awonyezza Danyeri okuliibwa empologoma.’\nDaliyo y’ani, era ayisa Danyeri mu ngeri ki?\nKiki abasajja abamu ab’obuggya kye baleetera Daliyo okukola?\nKiki Danyeri ky’akola bw’ategeera nti wassiddwawo etteeka eriggya?\nKiki ekinakuwaza Daliyo n’atuuka n’okulemererwa okwebaka, era kiki ky’akola enkeera?\nDanyeri ayanukula atya Daliyo?\nKiki ekituuka ku basajja ababi abaagezaako okutta Danyeri, era kiki Daliyo ky’awandiikira abantu bonna ab’omu bwakabaka bwe?\nSoma Danyeri 6:1-28.\nMu ngeri ki olukwe abalabe ba Danyeri lwe baamukolera gye lutujjukiza ekyo abaziyiza kye bagezezzaako okukola okulemesa omulimu gw’Abajulirwa ba Yakuwa ab’omu biseera bino? (Dan. 6:7; Zab. 94:20; Is. 10:1; Bar. 8:31)\nAbaweereza ba Katonda leero basobola batya okukoppa ekyokulabirako kya Danyeri eky’okugondera “abakulu abafuga”? (Dan. 6:5, 10; Bar. 13:1; Bik. 5:29)\nTuyinza tutya okukoppa ekyokulabirako kya Danyeri eky’okuweereza Yakuwa ‘n’obunyiikivu’? (Dan. 6:16, 20; Baf. 3:16; Kub. 7:15)


Bukedde Online - Ssente z'ekyepukulu zaakuyamba basibe - Abtex\nEnnyumba ya Mawaggali ye kyampiyoni wa Namiryango...\nAbategesi b'ebivvulu Abbey Musinguzi owa Abtex Productions ne Andrew Mukasa owa Bajjo Events basazeewo ssente zonna ezinaava mu Kyepukulu Ani Asinga 2019 okukozesebwa okuggya abasibe mu makomera abaasibwa olw'obutaba na ssente za ngassi wakati wa 10,000/- ne 500,000/-.\nAbbey Musinguzi owa Abtex Productions ategese Ekyepukulu\n‘‘ABASIBE abasinga abali mu makomera agasinga mu Uganda si babbi, si batemu oba nti bazza emisango egitiisa. Bwavu bwe bw’abatuusa mu nkomyo abamu ne batuuka n’okwerabirwa famire zaabwe’’. Okunoonyereza kuno kwakoleddwa Ssaalongo Andrew Mukasa owa Bajjo Events ku nnaku ze yamala mu nkomyo ku misango gy’okuvvoola n’okugezaako okunyiiza omukulembeze w’eggwanga.\nBajjo olwavudde mu kkomera ne batuula ne Abbey Musinguzi owa Abtex Productions ne basalawo nti ssente zonna ezigenda okuva mu kivvulu kya ‘‘Ekyepukulu Ani Asinga 2019’’ zigenda kukozesebwa okununula abasibe abali mu kkomera olw’engassi. Abtex yagambye nti waliwo abantu abakwatibwa mu busango obutaliimu nga obwakireereese, okutundira ebintu ku nguudo, okwekalakaasa n’ebirala. Bwe babatuusa mu kkooti babasaba engassi eri wakati wa 10,000/- ne 500,000/- kyokka nga tebazirina ne babasindika mu nkomyo gye bavundira n’okutuusa kati.\nTUTANDIKIRA MU KAMPALA\nAbtex ne Bajjo baategeezezza nti olumala ekivvulu kino ku Ssande, batandikira mu makomera g’omu Kampala n’emiriraano n’oluvannyuma bagende mu bitundu ebirala. Yasabye buli muntu akwatibwako okubeegattako okutaasa abantu bano.\nEKYEPUKULU ANI ASINGA MU\nKISAAWE E WANKULUKUKU\nAbtex ne Bajjo abaasangiddwa ku Magic Parking mu Kampala baategeezezza nti enteekateeka z’ebbinu lino erigenda okubeera mu kisaawe e Wankulukuku zigenda mu maaso. Siteegi yazimbiddwa dda nga n’abayimbi bali mu kuwawula maloboozi batuuke ku Ssande ng’amaloboozi gali katebule. Emiryango giggulwawo ku ssaawa emu ey’oku makya ng’era buli ayingira agenda kubeera muwanguzi kubanga waliwo empaka nnyingi abantu ze bagenda okuvuganyako.\nOkuyingira 10,000/- buli muntu era ggwe anyumirwa omuziki kye kiseera okwawula ssente z’entujjo eno mu z’enva anti ya Ssande eno nga August 4, 2019.\nEbirala birinde mu Sanyuka ne wiikendi ku Lwokutaano.\nEkyepukulu Ani Asinga 2019,


Wazeewo akasattiro abakugu mu by’obulamu bwe bategeezezza ng’enzizi 8 ku buli 10 ezaakebereddwa mu kibuga Mukono wakati (Mukono Central divizoni) bwe zirimu obucaafu.\nJosephine Mbabazi atwala okunoonyereza ku by’obulamu mu Mukono Central divizoni ategeezezza nti obucaafu buno buvaako okulwaza abantu ebirwadde okuli omusujja gw’omubyenda (typhoid) n’ebirwadde ebirala.\nMbabazi yagambye nti kino baakizudde oluvannyuma lw’okunoonyereza okwakolebwa abakugu mu kitongole ky’eby’obulamu mu Mukono Central divizoni bwe baakebera amazzi okuva mu nzizi 20 ne basanga ng’ezizi ezisinga zirimu obuwuka.\nYagambye nti entabwe eva ku kuba nti abantu bangi bazimbye okumpi n’enzizi zino ate nga ziri mu bikko ng’abaazimba waggulu waazo ne basima zi kaabuyonjo, zivaamu obukyafu obukulukuta ne bwegatta mu mazzi ate abantu ge basena ne bakozesa n’okunywa nga n’abamu tebagafumbye.\nYe meeya wa munisipaali y’e Mukono, George Fred Kagimu yagambye nti okusinziira ku kunoonyereza okwakolebwa, ku buli nzizi 10 ezaakeberebwa, 8 ku zzo zirimu obuwuka ng’amazzi gaazo tegasaanidde kukozesebwa.\nDr. Simon Peter Nsingo, akulira eddwaliro lya Mukono Church of Uganda yagambye nti okumala ebbanga nga lya mwaka mulamba, babadde bafuna abalwadde abalina obulwadde bwa typhoid nga bangi nnyo nga kino bazze bakiteeka mu alipoota ze bawandiikira abakulu b’eby’obulamu ku munisipaali ne ku disitulikiti.\nDr. Nsingo yagambye nti obulwadde bwa typhoid busasaanyizibwa ssinga oli aba ng’anywedde amazzi agalimu obubi bw’abantu.